شاویلگەکان بریتین لە دوو هەڵئاوسان لەسەر هێڵی شەویلگە، لەملا و ئەولای چەناگەوە، پێکهاتوون لە چەوری داکەوتووی ڕوومەت و پێستی ڕووخسار.\nزۆربەی جار ئەم شاویلگانە بە هۆی تەمەنەوە و لەدوای ٤٠٠ ساڵییەوە پەیدا ئەبن، بەڵام هەندێکجار بۆماوەیین و لە تەمەن ۲٠ ساڵییەوە دەرئەکەون. هەروەها زۆر مانەوە لەبەر تیشکی خۆر یان کۆمپیوتەر، یاخود دابەزینی کێش و جگەرەکێشان هۆکاری ترن.\nشاویلگەکان زیاتر لە خانماندا دەرئەکەون، بە تایبەتی ئەو کەسانەی ڕوخساریان باریکە بە بەراورد بەوانەی ڕوخساریان خڕە، سەرەنجام تەمەنێکی گەورەتر بە کەسەکە ئەبەخشن و ناڕێکییەکی ئاشکرا بە هێڵی شەویلگە ئەدەن.\nزۆر ڕێگە هەن بۆ ڕێککردنەوەیان، چ بە نەشتەرگەری یان بەبێ نەشتەرگەری، بەڵام هەڵبژاردنی ڕێگاکان لەلایەن پزیشکی پسپۆڕی جوانکارییەوە دیاری ئەکرێت، ئەویش بە هەڵسەنگاندنی تەمەنی کەسەکە و ڕێژە و پێکهاتەی داکەوتنی شاویلگەکان و مەودای کشانی پێستی سەر شاویلگەکان، بەمەش شەویلگەیەکی ڕێک بۆ کەسەکە ئەگەڕێتەوە و سەرەنجام ڕوخسارێکی گەنجتر بە کەسەکە ئەبەخشنەوە.\nلە ئێستادا داکەوتنی شاویلگەکان کێشەی زۆربەی زۆری خانمانە و چارەسەریان بە زۆر ڕێگە ئەکرێت، کە بە گوێرەی کەسەکە ئەگۆڕڕێت.


لە ماوەی 24 کاتژمێری ڕابردوودا ڕێژەی توشبوون و مردن بە هۆی کۆڤید-19 لە دهۆک لەسەر ئاستی تەواوی عێراق و هەرێمی کوردستاندا زۆرترینە و بە پێی ڕاپۆرتی تەندروستی عێراق لەو ماوەیەدا 12 نەخۆش بەهۆی ڤایرۆسەکە گیانیان لە دەستداوە و 1517 حاڵەتی نوێش تۆمار کراوە.\nئەو ڕێژە زۆرەی توشبوون و مردن بە ڤایرۆسەکە بووەتە هۆی مەترسییەکی گەورە بۆیە ژووری بەرەنگاربوونەوەی کۆڤید-19 لە پارێزگای دهۆک تیمی گەڕۆکی دروستکردووە تا ڕۆژانە پشکنین ئەنجام بدەن و دەچنە بازاڕەکان بۆ پێدانی ڕێنماییە تەندروستییەکان بە خەڵکی و دوکاندارەکان.\nسەرۆکی لیژنەیناوچەکانی دهۆک یوسف محەمەد بە دەنگی ئەمەریکای ڕاگەیاند "پاش زیادبوونی کۆرۆنا بەم شێوەیە لە پارێزگاکە ئێمە خەڵکیمان ئاگادار کردووەتەوە دەمامک بپێچن و ڕێنماییە تەندروستییەکان جێبەجێ بکەن. بڕیار دراوە هەر کەسێک بەبێ دەمامک بچێتە هەر شوێنێک ئەوا ئەو شوێنە دادەخرێت."\nبەڕێوەبەرایەتی تەندروستی دهۆک داوا لە هاووڵاتیان دەکات خۆیان بپارێزن و هاوکاری تیمەکانی تەندروستی بکەن، لەم بارەیەوە دکتۆر ئاراس مستەفا بە دەنگی ئەمەریکای ڕاگەیاند " گرنگترین شت دەمامک پێچانە و سەردانەی ئەو بنکانەش بکەن کە ڤاکسینی دژ بە کۆرۆنایان هەیە."\nسەبارەت بە ڕێژەی ڤاکسین و چۆنیەتی کاردانەوەی هاووڵاتیان لەسەر وەرگرتنی ڤاکسین حەمزە محەمەد عەلی لە بەڕێوەبەرایەتی گشتی تەندروستی دهۆک دەڵێت " هەتا ئێستا لە پارێزگای دهۆک 103 هەزارو 320 ژەمە ڤاکسین لێدراوە." ئەو ئاشکراشی کرد لە سەرەتاوە خەڵکی زۆر هەوڵی وەرگرتنی ڤاکسینیان نەدەدا بەڵام پاش شەپۆلی سێهەم و مەترسییە زۆرەکانی ڤایرۆسەکە ئێستا ڕۆژانە نزیکەی 400 هەزار کەس سەردانی بنکەکان دەکەن بۆ وەرگرتنی ڤاکسین.\nلە نێوەندی پارێزگای دهۆک حەوت بنکەی ڤاکسین هەیە و ڕۆژی سێشەممە تەرخان کراوە بۆ مامۆستایان و ڕۆژی شەممە بۆ فەرمانبەران و ڕۆژەکانی تریش بۆ هەموو هاووڵاتیان تا خۆیان دژ بەم ڤایرۆسە کوشندەیە بکوتن.


شەڕەبەفر - ویکیپیدیا، ئینسایکڵۆپیدیای ئازاد\nشەڕەبەفرێکی گەورە، لەجێی ڕووباری وشکبووی زایندەڕوود، ئێران\nشەڕەبەفر یان شەڕەتۆپەڵ گەمەیەکە کە تێیدا یاریکەرەکان تۆپەبەفر دەھاوێژنە یەکتر بە مەبەستی لێدانیان لە کەسی بەرانبەریان. ئەم یارییە ھاوشێوەی (Dodgeball)ە، ئەوە نەبێت کە ئەم یارییە کەم ڕێکخراوترە. ئەم چالاکییە لەو وەرزانە ئەنجام دەدرێت کە تێیاندا ڕێژەیەکی زۆری بەفر دەبارێت، بەتایبەتی لە زستاندا. یارییەکە ھەرچەندە ڕێکخراو و فەرمی نییە، بەڵام زۆرجاران لە کاتی یارییەکەدا پەیڕەوی لە کۆمەڵێک ڕێسا و مەرج کراوە؛ وەک دروستکردنی دوو گرووپ کە بەرانبەر یەکتری شەڕ بکەن، و تۆپەبەفرھاوێژ نابێت لەبەر ڕق و کینە تۆپەکەی ئاراستەی کەسێکی دیاریکراو بکات، و کەسی تۆپپێکەوتووش نابێت نەفرین و جنێو بۆ کەسی بەرانبەری بنێرێت. لە یارییەکەدا کەمترین بەریەککەوتن ھەیە، ناکرێ وەک زۆرانبازی لێبێت. بە گشتی یارییەکە بۆ خۆشییە و نابێت ببێتە ھۆی ئازار و زیان گەیاندن بە یەکتری.\nلەنێو خەڵکی کوردستانیشدا، بەتایبەتی ناوچە شاخاوییەکان، ئەم یارییە باوە، لە وەرزی بەفرباریندا. زۆرێک لە خەڵکی ئەو ناوچە و شارانەی بەفر نایان گرێتەوە، بۆ کردنی ئەم یارییە و چێژوەرگرتن لە بەفر، ڕوو لە ناوچە بەفرگرتووەکان دەکەن، بەتایبەتی سەر چیاکان.\n١ گەورەترین شەڕەبەفرەکان\n٢ کێشەکان لە شوێنە گشتییەکان\n٣ زیادتر ببینە\nلە ٨ی شوباتی ٢٠١٣، نزیکەی ٢٫٥٠٠ خوێندکاری زانکۆی بۆستن بەشداربوون لە شەڕەبەفرێک.\nلە ١٢ی کانوونی دووەمی ٢٠١٣، بە فەرمی ٥٫٨٣٤ کەس لە شاری سیاتڵ لە واشنتۆن لە شەڕەبەفرێکدا توانیان ڕیکۆردێکی جیھانی تۆماربکەن و ناویان لە ڕیکۆردەکانی گینس نووسرا. ئەم ڕیکۆردە لە ٣١ی کانوونی دووەمی ٢٠١٦ لە کەنەدا شکێنرا، کاتێک ٨٫٢٠٠ کەس بەشداربوون لە گەورەترین شەڕەبەفر لە جیھاندا.\nلە جیھاندا نموونەی شەڕەبەفرە گەورەکان زۆرن، و تەنانەت لەماوەی جەنگەکان و لەنێو یەکە سەربازییەکاندا شەڕەبەفر ھەبووە.\nکێشەکان لە شوێنە گشتییەکان[دەستکاری]\nلە زۆرێک لە خوێندنگە و پارکەکاندا لە سارتاسەری جیھان، کردنی شەڕەبەفر دژی یاسایە. کێشەکە لەوەیە کە لەوانەیە لەنێو تۆپەبەفرەکاندا شتی تر دابنرێت، ئەمەش دەبێتە ھۆی ئازاردان و بریندارکردنی خەڵک.\n^ "Seattle stages 'biggest' snowball fight". Orlando Sentinel. لە ڕێکەوتی ١٣ی کانوونی دووەمی ٢٠١٣ ھێنراوە. بەدواداچوون بۆ ڕێکەوت بکە لە: |access-date= (یارمەتی)\n^ "Seattle breaks record for world's biggest snowball fight". KOMO News. لە ڕێکەوتی ١٣ی کانوونی دووەمی ٢٠١٣ ھێنراوە. بەدواداچوون بۆ ڕێکەوت بکە لە: |access-date= (یارمەتی)\nویکیپیدیای ئینگلیزی، «Snowball fight»، ئازاری ٢٠١٦.\nوەرگیراو لە «https://ckb.wikipedia.org/w/index.php?title=شەڕەبەفر&oldid=649716»\nئەم پەڕەیە دواجار لە ١٨:٥٢ی ٥ی کانوونی یەکەمی ٢٠١٩ نوێ کراوەتەوە.


هەژار نامیق: گەڕانەوە بۆ بەغداد. – WTARIKURD\nئێمە جارێکى تر بەرەو ناوەند گەڕاینەوە یان ناوەند ئێمەى بۆ خۆی گەڕاندەوە ؟ ئەو هەموو برسیکردن و بڕینى قوت و مووچە و داهاتى کوردستانە تاوانی ئێمە بوو یا نەزانی سیاسی و کاربەدەستەکانمان بوون ؟ باشە جارێکى تر گەڕانەوە بۆ ناوەند بۆچى ؟ لە پێناو چى ؟ خۆ ئەوان مووچەى فەرمانبەرەکانیان نادەن ؟ لە پێدانى زانیارى لەبارەى نەوت و داهات و شەفافی بودجە و… هتد، سڵ ئەکەنەوە و ڕاشکاو نین ؟ ئەوان لە نەخۆشخانەکانیان دەرمانی پێویست نیە، ئەها چەند کەس بە هۆى نەبوونى دەرزى دژە ژەهرى دووپشک گیانیان لە دەستدا ؟ ئەى باشە گەڕانەوە بۆ بەغدادێک کە لایەنى کۆمەڵایەتیەکەى لە هەڵوەشاندنەوەدایە ؟ گەنجەکانى بێکارن ! خەڵکەکەى برسین و سیاسیەکانی هەر خەریکى دزى و قۆڵ بڕینن و سامانى سەرزەوى و ژێر زەوى وڵات ئەفرۆشن لە پێناو چى ؟\nوەڵامى ئەوانە لای هەر یەکە لە تاکى کوردە ، لاى سیاسیەکان و کاربەدەستەکانى هەرێمە ، باشە ئێمە ئە گەڕێنەوە بۆ ناوەند ئەبێت چیان پێ بڵێن! خۆ ئەوان مووچەیان دوا ناکەوێت ، خەڵکیان برسی نیە ، بەو هەموو نەهامەتى و تەقینەوە و فەسادە ئیدارى و ئەخلاقیەی کە هەیانە قوت و داهاتى خەڵک وەک خۆى ئەدرێت ! بەڵام بەڵێ سوپاس بۆ ئێوە کە ئە گەرێنەوە ئەوێ چونکە شکۆ بۆ ئێمە ئە گەڕێنەوە ، چونکە لەو بێزاریە ڕز گارمان ئەکەن ، تازە بە تازە هەرێم باسى ئەوە ئەکات ئەمساڵ نەوت دابەش ناکەین ، ئاخر خەڵکی ئەم وڵاتە چی بۆ ئێوە نەکردوە ؟ چیتان پێ کردوون و ئەوان قبوڵیان نەکردووە ؟ ئاخر چى زوڵمێکە لەو خەڵکەى ئەکەن ؟\nئەتانەوێت لە بەغداد بڵێن دەوڵەت و سەربەخۆیمان ئەوێت ؟ یان ئەتانەوێت پێان بڵێن قوت و مووچەى خەڵک بنێرن ؟ یان بەڕاستى ئەتانەوێت پشکى زیاتر وەربگرن و حەپەلوشى بکەن ؟ نە بەڕێوەبردنى دەوڵەت ئاوا دەبێت نا داواى دەوڵەت کردن ئاوا دەبێت ! دەوڵەت بە قسەى ناو فەیسبوک و ئەوانە نابێت بە ووتنى لە سەر شاشە نابێت! ئێوە کە هیچتان نەکردووە و هەر هیچ نەبێت بۆ ژێرخانى ئابورى وڵات بە چى دەوڵەتى دروست ئەکەن ؟ ئەتانەوێت بە بەغداد بڵێن ئیتر ئێمە گەورە بووین خەڵکەکەمان داواى دەوڵەت و جیابونەوە ئەکات ؟ یان ئەتانەوێت بڵێن چاو لە ئێمە بکەن و ئێوە فەشەلتان هێناوە ؟ بەو هەموو نەهامەتى و گەندەڵیە لە ئەوێ هەیە ڕۆژى پەرلەمانەکەى پەک نەخراوە ، چەندین وەزیر لێپێچینەوەى لێ کراوە دەرکراوە بە کوردەکانیشەوە ! نا نا ئێوەش کردووتانە بەڵام بە یاسایى نا بە شەق و زۆر ؟ ئاخر خۆ کەس لێرە ناڕازى نیە جگە لەوە نەبێت خەڵک بێتە ناو ئەکاونتەکەی و دەست بکات بە جنێو و توڕەیی و دواتریش وەک مریشکى کڕ کەوتوو یا بێدەنگى ئەکەن یان خۆى بێدەنگ ئەبێت!u\nبەڵێ بۆ گەڕانەوە بۆ بەغداد . بەڵێ، چونکە هەر هیچ نەبێت نان و ئاوی ئەوێمان هەیە مووچەى مانگانەمان هەیە ، ئەوان باسی پاشەکەوت ناکەن بەڵام ئێوە خۆتان ناتوانن پاشەکەوت بکەن بە خەڵکى فێر ئەکەن ! گەڕانەوە بۆ بەغداد وامان لێ ئەکات ئارامتر بژین بێدەنگتر وەک ئەو کاتەى خۆمان هەڵنەکێشابوو خەڵک هیچ کێشەى نەبوو نە لە مووچە نە لە پارە نە لە دەسەڵات بەڵام کە ئێوە ووتان نەوت بۆ حیزبەکان و داڕوخان و هەرەس و پاشماوە بۆ خەڵکەکە ئیتر ئێمە بەدبەخت بووین ! ئەگەر ئەتانەوێت دەوڵەت دروست بکەن مەردانە داوا بکەن و بڵێن ئێمە جیا ئەبینەوە ئەگەر نا ئیتر بەسە چەوساندنەوە لە ژێر ئەوەى عەرەب دوژمنى نەتەوەیەو و چى و چى و … هتد، ئێوە بوون بە دوژمن ئێوەن چەوسێنەرو داپڵۆسێنەرى خەڵک با ئیتر بەس بێت لە ژێر ناوی دەوڵەتى کوردى نە تاکى کوردى ماوە لە کوردستان نە دۆى کوردى نە جلی کوردى نە ئینتمای دەوڵەت و نەتەوەی کوردى .


پشتیوانی ئەمڕیکا لە بێ حیجابیی دژە شۆڕشانی ئێران - Mehr News Agency\n4 reşemiyê 2018 - 08:08\nNews Code 16629\nپشتیوانی ئەمڕیکا لە بێ حیجابیی دژە شۆڕشانی ئێران\nوەزارەتی دەرەوەی ئەمریکا لە هەنگاوێکی دەستێوەردەرانە پاڵپشتیی خۆی بۆ بۆ بانگەوازی دژە شۆڕشانی وەلاوەنانی چارشێو و له‌چه‌ک لە ئێران دەربڕی.\nبە ڕاپۆرتی ئاژانسی هەواڵی مێهر، وەزارەتی دەرەوەی ئەمریکا کە پێشتریش پاڵپشتیی خۆی بۆ بشێوییەکانی ئێران دەربڕیبوو، بە دەرکردنی بەیاننامەیەکی دەستێوەردەرانە لە بانگەوازی دژە شۆڕشان بۆ وەلاوەنانی چارشێو و فڕێ دانی له‌چک پشتیوانی کرد.\nهەر لەو پەیوەندییەدا، هیزەر ناورت وتەبێژی وەزارەتی دەرەوەی ئەمریکا جەختی لە پاڵپشتیی واشنتۆن لەو کەسانەی کە ناڕەزایەتیان دژی چارشێو و له‌چک دەربڕیوە، کردەوە.\nناوبراو لەوبارەوە وتی: ئێمە (ئەمریکا) دەستبەسەر کرانی لانی کەم 29 کەس کە بە داکەندنی لەچک دژی چارشێوی زۆرەملی وەستاون و خوازیاری مسۆگەر کردنی ئازادییە ڕەواکانیان و مافی مرۆییانن، ئیدانە دەکەین. ئەمریکا پابەندە بە پشتیوانییەکانی لە مافی ئازادی ئایینی، ئازادی ڕادەربڕین و گردبوونەوەی ئاشتی خوازانە.\nناورت بە بێ سەرنجدانە یاساگەلی ئێران، پاگەندەی کرد: خەڵکی دەبێ ئازاد بن لە هەڵبژاردنی شێوەی جلو بەرگ و پۆششیان و گرتنەبەری هەر ئایینێک کە حەزی پێ دەکەن. بێبەش کردنی خەڵکی لەو جۆرە مافانە، سەربەخۆیی و کەسایەتیان دەباتە ژێر پرسیار.\nشایانی باسە واشنتۆن لە کاتێکدا ئیدعای پاڵپشتی لە خەڵکی ئێران دەکات کە لە رۆژانی ڕابردوودا بە پێی فەرمانی دژە کۆچبەرانەی ترامپ، کۆمەڵێکی ئێران بە گومانی تیرۆریست بوون رێگەیان نەدرایە بچنە ناو خاکی ئەمریکاوە.


کورد لەهاوکێشەی ئەمریکادا!\nڕاستیەکی حاشا هەڵنەگرە کەوا گەلی کورد لە ڕۆژهەڵاتی ناوەڕاستدا وەک (ئەکتەرێکی نادەوڵەتی) دۆست و هاوبەشێکی گرنگی ئەمریکایە، واتە کورد لە هاوکێشەی ئەمریکادا (ژمارەیەکی خوێندراوەیە) ئەویش بە هۆی ئەو فاکتەی کەوا کورد پڕۆ ڕۆژئاوا و پڕۆ ئەمریکایە، ئەم فاکتەش لە تێکشاندنی داعش لەسەر دەستی پێشمەرگە و شەڕڤانان سەلمێنرا، بەمانایەکی تر دەتوانین بڵێین کورد هاوبەشێکی متمانە پێکراوی ئەمریکایە لە ڕۆژهەڵاتی ناوەڕاستدا، بەڵام لەسەروبەندی نزیک بوونەوەمان لە هەڵبژاردنەکانی ئەمریکادا، دوو پرسیاری گرنگ دێنە پێشەوە:\n1- ئایا کورد چۆن بتوانێت درێژە بە بونی خۆی بدات لە ناو هاکێشەی ئەمریکادا؟\n2- ئایا کورد چۆن بتوانێت پەیوەندیەکانی لەگەڵ ئەمریکادا لە هاوبەشێکی سەربازی و تاکتیکی و کورت خایەنەوە بگۆڕێت بۆ هاوپەیمانێکی سیاسی و ستراتیژی و درێژخایەن؟\nبۆ وەڵامی ئەم پرسیارانەی سەرەوە (لە ئەگەری بردنەوەی تڕەمپ یان بایدن)دا پێویستە داڕێژەرانی بڕیار لە کوردستان ئەم شەش خاڵە لەبەرچاو بگرن:\n1- پێویستە کورد لە زووترین دەرفەتدا هەوڵی ڕێکخستن و بەهێزکردنی ناو ماڵی خۆی بدات، واتە (بەهێزکردنی بارودۆخی خودی) لەهەمان کاتدا پێویستە کورد خوێندنەوەیەکی لۆژیکی بۆ گۆڕانکاریەکانی ناوچەکە هەبێت، واتە ( تێگەیشتن لە باردۆخی بابەتی)\n2- پێویستە کورد هەڵبدات لە پاڵ ڕێکەوتنی سەربازی، ڕێکەوتنی سیاسیش لەگەڵ ئەمریکادا واژوو بکات، بە مەبەستی پاراستن و دەستەبەرکردنی ئاسایش و سەلامەتی کوردستان لە ئەگەری هەر هێرشێک کە لە داهاتوودا ئەنجام بدرێت.\n3- گرنگە کورد ئامادەباشی بکات بۆ ئەو گۆڕانکاریانەی کە لە ناوچەکەدا ڕوو دەدەن، لە ئەنجامی جێبەجێکردنی ڕێکەوتنەکانی (گرێبەستی سەدە و ئیبڕاهیمی و شامی نوێ و نیۆم) چونکە کۆی ئەم ڕێکەوتنانە لێکەوتەی (ئەرێنی و نەرێنی) بۆ سەر کوردستان دەبێت، هەروەها گۆڕانکاریەکانی ئەم ناوچەیە کۆمەڵێک (دەرفەت و هەڕەشە) بۆ کوردستان لەخۆ دەگرێت، هەموو ئەم ڕێکەوتنانەش لەژێر چاودێری ڕاستەوخۆی ئەمریکادا ئەنجام دەدرێن و لە دەیەی داهاتوودا (تاکو ساڵی 2030) تەواودەکرێن.\n4- ئەگەر کورد بیەوێت هەمیشە پارێزراو بێت لەلایەن ئەمریکا و ئەوڕوپاوە، ئەوا کورد پێویستە لەسەر ئاستی ناوخۆ هەوڵبدات دامەزراوەکانی لەژێر چەتری دەستورێکی مۆدێرندا ڕێک بخات، واتە هەوڵبدات لێژنەی نوسینەوەی دەستور لە پەرلەمانی کوردستان کارا بکاتەوە، تاکو لە ماوەیەکی دیاریکراودا (ڕەش نوسی دەستور بکرێتە سپی نوس) و بخرێتە دەنگدان و پاشانیش جێبەجێکردنەوە.\n5- هاوشان لەگەڵ تۆکمەکردنی ڕێزەکانی ناوخۆ، پێویستە کورد لە ئاستی دەرەکیشدا گرنگیەکی تایبەت بە پڕۆسەی (لۆبیکردن) بدات، بەتایبەت لە ئەمریکادا پێویستە هەوڵبدات پشتگیری دامەزراوە جیاوازەکانی ئەمریکا بەدەست بێنێت وەک (کۆنگرێس، کۆشکی سپی، وەزارەتی دەرەوە، پنتاگۆن، ناوەندەکانی توێژینەوە و پینک تانک) چونکە ئەم دامەزراوانە بەشداری کارایان هەیە لە داڕشتنی ستراتیژیەت و سیاسەتی دەرەوەی ئەمریکا.\n6- پێویستە کورد لەسەر بنەمای (بەرژەوەندی هاوبەش) ڕێکەوتنی ئابوری و بازرگانی لەگەڵ ئەمریکادا واژوو بکات، واتە گرنگە کورد بەرژەوەندیەکانی خۆی لەگەڵ بەرژەوەندیەکانی ئەمریکادا هاوتەریب و پاڕاڵێڵ بکات، بۆ ئەوەی کوردیش لە پاڵ پاراستنی بەرژەوەندیەکانی ئەمریکا لەم ناوچەیەدا هەمیشە پارێزراو بێت، بەمانایەکی تر پێویستە کورد لەسەر بنەمای بەرژەوەندی هاوبەش سیاسەت لەگەڵ ئەمریکا بکات، نەک هەوڵبدات لەسەر بنەمای سۆز (دڵداری) لەگەڵ ئەمریکادا بکات، چونکە سیاسەت لە ئەمریکادا لەسەر بنەمای بەرژەوەندی دادەڕێژرێت نەک لەسەر بنەمای سۆزداری!\nلەگەڵ ڕەچاوکردنی ئەم خاڵانەی سەرەوەدا، پێویستە کورد بەردەوام بێت لە سیاسەتکردن بە ئاراستەی هاوسەنگی ڕاگرتن لە نێوان ئەمریکا و نەیارانیدا (بەتایبەت ئێران)، چونکە بەرژەوەندی کورد لە شێوازێکی سەردەمیانەی سیاسەتکردنە، بە ئاراستەی باڵانس ڕاگرتن.\nنوسەری ئەم بابەتە سەرۆکی ئینستیتیۆتی توێژینەوەی ئەمریکی-کوردی-یە\n1 هەرێمی کوردستان هیچ کات نەبۆتە هەڕەشە بۆ سەر دراوسێکانی!\n2 خوێندنەوەیەک بۆ هێرشی شەمشەمەکوێرەکانی داعش!\n3 بۆچی دۆخی عێڕاق سەقامگیر نابێت؟\n4 سەرۆکی هەرێم لەبەردەم دەرگای ژمارە (10)\n5 کوردستان هەرگیز نابێتە ئەفغانستان!\n6 ئەفغانستان وەک پەند و عیبڕەت!\n7 ئایا ئەمەریکا دەمێنێتەوە یان دەکشێتەوە؟\n8 ئەمڕۆ تەمەنی ئەمەریکا دەبێتە (245) ساڵ!\n9 (232) ساڵ لەمەوبەر دەستوری ئەمەریکا خرایە بواری جێبەجێکردن!\n10 (غاندی و برنادشۆ) چی دەڵێن!\n11 چەکی یەکڕیزی و زانست و ئیڕادە!\n12 (وانەیەک لە نامەیەک)ی هیندییە سوورەكانەوە!\n13 ناهۆشیاری لەسەردەمی هۆشیاریدا!\n14 ستراتیژی ئەمه‌ریکا لەگەڵ بژاردەی هەرێمێکی بەهێزە!\n15 واژوویەکی مێژوویی!\n16 کۆمەڵگەی نێودەوڵەتی چیتر بێدەنگ نابێت!\n17 کورد هەموو هێلکەکانی ناخاتە یەک سەبەتەوە!\n18 دۆکترینی (بایدن) لە مانگێکدا!\n19 لەڕۆژی (خۆشەویستی)دا!\n20 دادگاییکردنی (تره‌مپ) سیاسییە یان دەستووری؟\n21 کوردو باوەڕ بەخۆبوون!\n22 تاکە ڕێگا!\n23 ئەمرۆ هەموو چاوەکان لەسەر واشنتن دەبن!\n24 ململانێی ترامپ و پیلۆسی!\n25 تڕەمپ وازناهێنێت!\n26 کوردستان لە پێودانگی ئه‌مه‌ریكادا!\n27 ئاماژەکان چیمان پێ دەڵێن!\n28 سیناریۆکانی دوای کوژرانی باوکی ئەتۆمی ئێران!\n29 هاتنی (بایدن) هاتنی (دەرفەتێکی زێڕینە) بۆ کورد!\n30 (دەستوری هەرێم) ڤاکسینی (پەتای پەرتەوازەیی) کوردستانە!\n31 تڕەمپ بەتەمای چیە؟!\n32 تەنها (چاکسازی ڕاستەقینە) فریادڕەسە!!!\n33 جیاوازی نێوان سەردەمی بایدن و سەردەمی تڕەمپ!\n34 بایـدن بەرەو کۆشکی سپی!\n35 ئەمڕۆ ئەمریکیەکان چۆن سەرۆک هەڵدەبژێرن؟ میکانیزمی هەڵبژاردنی سەرۆکی ئەمریکا چۆنە؟\n36 ڕامانی سەربەخۆبوون! جیاوازی تەمەنی ئەمریکا و قەڵاتی هەولێر؟\n37 ستراتیژی نوێی ئەمریکا لە نێوان هێزی (ڕەق و نەرم و زیرەک)دا!\n38 کلاسیکۆی فیل و گوێدرێژ!\n39 بایـدن و کـورد!\n40 تڕەمپ و کۆڕۆنـــــا!\n41 (ئازادی و سەربەخۆیی) دەسەندرێن نابەخشرێن!\n42 (تــا)ی هەڵبژاردنی سەرۆکایەتی ئەمریکا لە (تــا)ی کۆڕۆنا گەرمترە!\n43 کورد لە نێوان (تڕەمپ و بایدن)دا!\n44 ڕۆژهەڵاتی ناوەڕاست لە نێوان (تڕەمپ و بایدن)دا\n45 ئایا سەرکردایەتی سیاسی کوردستان بەئاگان؟!\n46 دەستور فریادڕەسە یان رێککەوتنی ستراتیژی‌و دەباشان؟!\n47 ئەوەی تڕەمپ بەدیموکراتەکانی کردووە، بــــــا بەدەواری شڕی نەکردووە!\n48 ترەمپ دوبارە دەبێتەوە سەرۆکی ئەمریکا!\n49 نهێنی سەرکەوتنی ئەمریکا!


لەگەڵ بەغدا "گفتوگۆی جدی" دەكات\nپارتی رەتیدەكاتەوە لەپرسی ئەنجامدانی ریفراندۆم لەناوچە دابڕێنراوەكان پاشەكشەی كردبێت\n18/06/2017 1695 جار خوێندراوه‌ته‌وه\nتارق گەردی پەرلەمانتاری پارتی دیموكراتی كوردستان رەتیكردەوە، كە پارتەكەی لەبارەی ریفراندۆمەوە پاشەكشەی كردبێت‌و رایگەیاند "ئەو دەنگۆیانە رەتدەكەینەوە دەوترێت پارتی پەشیمان بووەتە لەئەنجامدانی ریفراندۆم، بەتایبەتی لەناوچە دابڕێنراوەكان".\nتارق گەردی بۆ شارپرێس ئەمڕۆ یەك شەممە راشیگەیاند "بەپێچەوانەوە جدیتر هەوڵەكان چڕدەكەینەوە بۆ ئەوەی لایەنە ناڕازییەكان لەهەرێمی كوردستان بڕوا پێبهێنین بۆ بەشداریكردن لەپرۆسەی ریفراندۆم، چونكە ئەمە پرسێكی نیشتمانی‌و گرنگە".\nئەمە لەكاتێكدایە دوو رۆژە دەنگۆی ئەوە بڵاودەكرێتەوە، كە پارتی لەپرسی ئەنجامدانی ریفراندۆم پاشەكشەی كردووە، بەتایبەتی لەناوچە دابرێنراوەكانی هەرێمی كوردستان.\nئەو پەرلەمانتاری پارتی جەختیشیكردەوە، كە ئەنجامدانی ریفراندۆم "قاوە خواردنەوەو بەخت تاقیكردنەوە نییە، ئەمە تاكە رێگایە بۆ دیاریكردنی مافی چارەنووسی گەلی كوردستان، بۆیە لەچەند رۆژی ئایندەدا هەوڵەكان چڕدەكەینەوە بۆ گەیشتن بەئەنجامێكی باشتر لەبارەی ریفراندۆمەوە".\nگەردی ئەوەشی راگەیاند "ئەو پرسە پێویستی بەگفتوگۆی زیاتر هەیە تا لایەنە ناڕۆشنەكانی بۆ هەموو لایەك رۆشن بكرێتەوە، چونكە وەك بڕیاردراوە لەكاتی خۆی ریفراندۆم دەكرێت".\nهەروەها رایگەیاند "پێویستمان بەگفتوگۆو هەماهەنگی زیاتری ناوخۆیی لەو بارەوەو لایەنە عێراقییەكانیش هەیەو بەزوویی لەگەڵ بەغدا گفتوگۆی جدی لەسەر دەكەین".\nمەسعود بارزانی‌و لایەنە سیاسییەكانی هەرێمی كوردستان رۆژی 7 ئەم مانگە بڕیاری ئەنجامدانی ریفراندۆمیاندا، كە بڕیارە پرۆسەكە رۆژی 25/9/2018 بەرێوەبچێت، ئێستاش لەسەر ئاستی ناوخۆو عێراق‌و دەرەوەش كاردانەوەی بەدوای خۆیدا هێناوە.


يه‌كێتی ئه‌وروپا لەکارلادانی چەند سه‌رۆک شارەوانیه‌کی کورد له‌چه‌ند شارێكی باکوری كوردستان شه‌رمه‌زار ده‌كات و رایده‌گه‌یه‌نێت ''دیموكراسی له‌توركیا بونی نییه''.\nئاوێنه: وتەبێژی یەکێتی ئەورووپا رایگەیاند ''نیگەرانن لە دوورخستنەوەی سەرۆک شارەوانییەکانی ئامەد، وان و مێردین و ئەو کردەوەیە رێزگرتن لەئەنجامی هەڵبژاردنەکانی 31ـی ئادار دەخاتە ژێر پرسیارەوە''.\nوتەبێژی یەکێتیی ئەورووپا لەسەر ئەو هەنگاوەی حکومەتی تورکیا دەڵێت ''دورخستنەوەو دەستگیرکردنی سیاسیه‌کان، دەنگدەران بێبەش دەکات لەهەڵبژاردنی نوێنەرەکانیان و ستەم و زیان گەیاندنیشە بەپرۆسەی دیموکراسی لەنێوخۆی ئەو وڵاتەدا".\nدەشڵێت "لەپێناو بەدەستهێنانی چارەسەرێکی درێژخایەن و ئاشتییانە، داوا دەکەین بە زووترین کات متمانە بۆ پرۆسەی سیاسیی تورکیا بگەڕێندرێتەوە".\nهاوکات "كاتی پیری"، ئه‌ندامی لیژنه‌ی كاروباری ده‌ره‌وه‌ی یه‌كێتی ئه‌وروپا و كاروباری توركیا له تویتێكدا، ده‌ستنیشانكردنی قه‌یوم له شاره‌كانی دیاربه‌كر و مێردین و وان شه‌رمه‌زار ده‌كات و رایده‌گه‌یه‌نێت، ''هێشتا پێنج مانگ به‌سه‌ر هه‌ڵبژاردنی شاره‌وانییه‌كانی توركیا تێنه‌په‌ڕیوه، توركیا ئه‌و سه‌رۆك شاره‌وانییانه له كاره‌كانیان دورده‌خاته‌وه''.\nئەمە لەکاتێکدایە بەگوێرەی میدیاکانی تورکیا، کاتژمێر 05:55 خولەکی بەیانی ڕۆژی دووشەممە 19ی ئابی 2019 هێزە ئەمنییەکانی تورکیا باڵەخانەی شارەوانییەکانی ئامەد، وان و مێردینیان ئابڵوقە دا و بە فەرمانی وەزیری ناوخۆی تورکیاش سەرۆکی ئەو سێ شارەوانییە لە کارەکانیان دوور خرانەوە.\nسەرۆک شارەوانییە دوورخراوەکان؛ عەدنان سەلجوق مزراکلی، هاوسەرۆکی گەورە شاری ئامەد، بەدیعە ئۆزگۆکچەئەرتان، هاوسەرۆکی گەورە شاری وان و ئەحمەد تورک، هاوسەرۆکی گەورە شاری مێردین بوون کە سەر بە هەدەپەن.\nلە شوێنی ئەوانیش ئەرکی بەڕێوەبردنی گەورە شارەوانییەکانی ئامەد درا بە حەسەن باسری گوزەلئۆغڵو، پارێزگاری ئامەد، گەورە شارەوانی مێردین درا بە مستەفا یامان، پارێزگاری مێردین و گەورە شارەوانی وانیش درا بە محەممەد ئەمین بیلمەز، پارێزگاری وان.\nبەگوێرەی ئیدعای وەزارەتی ناوخۆی تورکیا، سەرۆکی ئەو سێ گەورە شارەوانییە "پەیوەندییان بە رێکخراوی تیرۆریستییەوە" هەیە و وەزارەت بەڵگەی لەبەر دەستە کە ئەوانە هاوکاری ئەو رێکخراوانەیان کردوە.\nهاوکات هاوسەرۆکی گەورە شارەوانی ئامەد رایگەیاند، "ئەم بڕیارە پێچەوانەی دەستورە، لە دۆخەکە ئاگادار نەکراونەتەوە و ئەوەی زەوت کراوە ئیرادەی گەلە".\nلای خۆیانەوە، وه‌ك ناڕه‌زایه‌تییه‌ك دژی دەستبەسەرداگرتنی شارەوانییەکانی پارتی دیموكراتی گه‌لان (هه‌ده‌په)، 62 په‌رله‌مانتاری ئه‌و حزبه چوونە شاره‌كانی وان و دیاربه‌كر و مێردین.\nهه‌ده‌په له كۆبوونه‌وه‌ی نائاساییی خۆیدا بڕیاری دا، شه‌ست و دوو په‌رله‌مانتار سه‌ردانی ئه‌و شارانه بكه‌ن، كه سه‌رۆك شاره‌وانییه‌كانیان لادراون و له شوێنی ئه‌وان قه‌یوم دانراون.\nپه‌رله‌مانتارانی هه‌ده‌په راشیده‌گه‌یه‌نن، ئه‌وان له خه‌بات و تێكۆشانی دیموكراسی به‌رده‌وام ده‌بن و رێگه به به‌رده‌وامبوونی سته‌مكاران ناده‌ن.\nشەش توشبوی دیكەی كۆرۆنا لە هەولێر تۆماركران\nكەشناسی هەرێم: هەندێك كات باران بە لێزمە دەبارێت \nحكومەتی هەرێم چارەنوسی خوێندنی ئەمساڵ تاوتوێ دەكات


بەشێک لە پەرلەمانتارانی کوردستان رێگەچارەیەک بۆ ڕێککەوتنی هەرێم و بەغدا دەخەنەڕوو | تۆڕی هەواڵی سلێمانی\nHome›هەواڵ›کوردستان›بەشێک لە پەرلەمانتارانی کوردستان رێگەچارەیەک بۆ ڕێککەوتنی هەرێم و بەغدا دەخەنەڕوو\nبەشێک لە پەرلەمانتارانی کوردستان رێگەچارەیەک بۆ ڕێککەوتنی هەرێم و بەغدا دەخەنەڕوو\nدوای ئەوەیه بەرەبەیانی ئەمڕۆ لە کۆبوونەوەی ئەنجومەنی نوێنەرانی عێراقدا پشکی بودجەی هەرێم بڕدرا، 26 پەرلەمانتاری کوردستان داوایان لە حکومەتی هەرێم کرد شاندێک بۆ بەغدا بنێرێت و ئەو پرسانەی ناکۆکی لەسەر هەیە لەگەڵ بەغدا یەکلابکرێنەوە.\nئەو پەرلەمانتارانە لە راگەیەندراوێکی هاوبەشیاندا نوسیویانە: “پێویستە حکومەتی هەرێم بەزووترین کات شاندێک رەوانەی بەغدا بکات و پرسی نەوت و خاڵە سنورییەکان و شایستەی دارایی تەواوەتیی هەرێم، لەگەڵ حکومەتی عیراقیی دا، یەکلابکاتەوە”.\nئەو پەرلەمانتارانە لە راگەیەندراوێکی هاوبەشیاندا نوسیویانە: “دەبێت پەرلەمانی کوردستان، دانیشتنێکی بەپەلە بە بەشداریی وەزیرانی پەیوەندیداری هەرێم ئەنجامبدات و تاوتوێی وردەکاریی ماف و شایستەی دارایی هەرێم و ئەرک و بەرپرسیارێتیی هەردوو حکومەتی هەرێم و عێراق، بکات”.\nدەشڵێن: بەشێکی ئەم پرسە بەسیاسیکراوە، بۆیە داواکارین لەرێی کەناڵەکانی دیپلۆماسییەوە، ئاستەنگە سیاسییەکانی بەردەم ئەم پرسە تێبپەڕێنرێن و چیتر خەڵک و موچەخۆران لە دڵەراوکێی مووچە و شایستە داراییەکانی هەرێم دا نەبن.\n1- مەم بورهان قانع.\n2- هاوڕێ مەلا ستار.\n3- دیاری ئەنوەر.\n4- روپاك ئەحمەد.\n5- گوڵستان سەعید.\n6- شێركۆ جەودەت.\n7- محێدین حەسەن یوسف.\n8- سەلمە فاتیح.\n9- عەلی حەمەصاڵح.\n10- موسلیم عەبدولڵا فەسرێ.\n11- عەباس فەتاح.\n12- سەرچنار ئەحمەد.\n13- سیروان بابان.\n14- سەركۆ ئازاد گەڵاڵی.\n15- كاروان گەزنەیی.\n16- هەلز ئەحمەد.\n17- رۆژان شەهید حەمەڕەش.\n18- ئیسماعیل تەها سگیری.\n19- عوسمان سێدەریی.\n20- ئاشنا عەبدوڵلا.\n21- شیرین یونس.\n22- عەبدولناصر ئەحمەد عەلی.\n23- هێرش فەقێ حەسەن.\n24- زكری زێباریی.\n25- بەڵێن ئیسماعیل.\n26- فەیسەڵ عەباس\nهەرسێ سەرۆکایەتیەکەی هەرێم لەبارەی یاسای قەرز کۆدەبنەوە\nوتەبێژی تەندروستی هەرێم: بە هاوکاری هاووڵاتییان تووشبوون بە کۆرۆنا کەمیکردووە\nبۆ بەدەستهێنانی بڕێك داهات شارەوانی هەڵەبجە پەنا بۆ فرۆشتنی زەوی دەبات\nله خانه‌قین ژماره‌یه‌ك داعش ده‌كوژرێن و باوك و كورێكیش ده‌ستگیر ده‌كرێن\nهۆکاری کەمبوونەوەو نەمانی کیتی پشکنینی کۆرۆنا ئاشکرادەبێت\nزانایەکی چینی: زانیاری وردم لایە کۆرۆنا دروستکراوی مرۆڤە\nوێنه: یانه‌ى نه‌ورۆز سه‌رچنارى گۆڵباران كردوو 9 جار گۆڵه‌كه‌ى هه‌ژاند\n%60ی دارگوێزەكانی هەورامان تووشی نەخۆشی شێرپەنجەی دارگوێز بوون\nمانگی داهاتوو ڤیزای نێوان تورکیا و عێراق نامێنێت\nفیفا ماوه‌ی كاركردنی ده‌سته‌ی ئاساییكردنه‌وی تۆپی پێی عێراقی درێژكرده‌وه


هەبونی دورگەیەک وەکو خەونێک وایە کە هاتبێتە دی، بەڵام پێویستی بە پارەیەکی زۆر هەیە کە تەنها ملیۆنێرەکان دەتوانن بیکرن، ماڵپەڕی Brightside ئەو دورگانەی بڵاوکردۆتەوە کە لەگەڵ ئەوەی نرخێکی کەم لەسەر دورگەکان دانراوە بەڵام خەڵک ئامادە نین بیکرن.\nیەکەم: دورگەی پیچابوچو، بەرازیل\nدورگەکە دەکەوێتە سەر ڕوباری سان فرانسیسکۆ لە باکوری رۆژهەڵاتی بەرازیل، نرخی تەنها 79 هەزار دۆلارە، هۆکاری ئەوەی کەس ئەم دورگەیە ناکرێت ئەوەیە کە تەکنیک کارەکان ئەم دورگانەیان ناوێت بە هۆی ئەوەی ساڵانە باجێکی زۆری لەسەرە.\nدووەم: دورگەی رۆکی بچوک، کەنەدا\nڕوبەرەکەی زیاتر لە 32 کیلۆمەتر چوارگۆشەیە، نرخەکەی 74,500 دۆلارە، هۆکاری ئەوەی کەس نایکرێت ئەوەیە کە لە بازارەکانی کەنەدا دورگەی کەسی زۆری لێیە.\nسێیەم: دورگەی تیلامۆک، لە ویلایەتە یەکگرتوەکانی ئەمریکا\nلە ڕاستیدا ئەم دورگەیە هەموی لە بەرد پێکهاتوە لەگەڵ خانوەیەک لە لوتکەی دورگەکەدا، لە سەرەتادا ئەم دورگەیە بە 500 هەزار دۆلار فرۆشرا، بەڵام ئێستا نرخی 50 هەزار دۆلارە لەگەڵ ئەوەشدا کەس نایکرێت چونکە شەپۆلی ئاوەکە بەسەر دورگەکەدا دەروات، لە کۆتایی سەدەی 19 خاوەنی دورگەکە"جۆن ترێواڤاس" بەهۆی شەپۆلی ئاوەکە کەوتە ناو دەریاوە، لەبەر ئەم چیرۆکە کریاران پەشیمان دەبنەوە لە کرینی.\nچوارەم: دورگەی چاندلەر.\nڕوبەرەکەی 4 کیلۆمەتر چوارگۆشەیە، نرخەکەی 40 هەزار دۆلارە، هۆکاری ئەوەی کەس نایەوێت بیکرێت ئەوەیە کە لە کاتی زریان ئاو بە تەواوەتی دورگەکە دادەپۆشێت تەنها بەشێکی بچوکی دورگەکە نەبێت.\nپێنجەم: دورگەی مکگیبۆن، کەنەدا\nئەم دورگەیە دەکەوێتە لای ڕوباری جۆنس ڕیڤەر، کەی نایکرێت لەبەر ئەوەی هەمو وەرزێکی بەهار ئاو هەمو دورگەکە دادەپۆشێت بۆیە ناتوانیت هیچ شتێکی تێدا دروست بکەیت.\nشەشەم: دورگەی شیپ لەیک، کەنەدا.\nهەمو دورگەکە بە داری بچوک داپۆشراوە، ساڵانە سەردانکەرێکی زۆر سەردانی ئەم شوێنە دەکەن بۆیە دورگەکە ئیتر بە شوێنێکی تاکە کەسی نەماوەتەوە، نرخەکەی 50 هەزار دۆلارە.\nحەوتەم: دورگەی فۆرت کارۆل، ویلایەتە یەکگرتوەکانی ئەمریکا\nنرخەکەی 31 هەزار دۆلارە، بە شێوەیەکی ئەندازەیی دیوار بە دەوری دورگەکە دروستکراوە لە ساڵی 1848، بازرگانەکان زۆرجار ویستویانە ئوتێل، گازینۆ، بەندینخانەی تێدا دروست بکەن، بەڵام سەرینەگرتوە، ئەگەر بتەوێ ئەم دورگەیە بکریت ئەوا دەبێت ترست لە باڵندەکان نەبێت.\nئه‌م بابه‌ته 21106 جار خوێنراوه‌ته‌وه


ئەو چیرۆکنووسەی زۆرم شایی پێیەتی\nتاريخ: ۱۳۹۸ دوشنبه ۳۰ دي ساعت ۹:۱۹ بازدید: 472 نظرات: 0 کد مطلب: 14143\nهەر کە باسی چیرۆک دێتە گۆڕێ، مەیلی گێڕانەوە لە هەناوی مرۆڤدا چەکەرە دەکا و زوو بە خۆیدا دێ و دەگوورێ. جا ئەو کەسەی وا هونەری داڕشتن و ڕووح‌وەبەرهێنانی کەسایەتییەکانی دەکەوێتە سەر شان و بە بەر چاوی خوێنەریاندا دێنێ و دەبا، پتر هەست بە ڕاستیی ڕووداوەکان دەکا و گەلێ جاران خۆیان تێدا دەبینێتەوە و زۆر کەڕەتانیش وێنەی کەسانی دی.\nئەو ڕەوشت و ڕەفتارە ئاسایی‌یانەی ڕۆژانە لە چاوی خوێنەردا نادیترێن یان خۆیان تێهەڵناقوتێنێ و گوێیان ناداتێ، چیرۆکنووس زیندوویان دەکاتەوە و دەق‌ودۆغر دەیانهێنێتەوە بەر چاوان و هەر بۆیەشە دەکەونە بەر دڵی خوێنەرەوە. زۆر جارانیش خۆیان لێ نەبان دەکا و دیوێکی دیکەی کەسایەتییەکانمان نیشان دەدا، هەر دەڵێی کەسایەتییەکان لە جیهانی واقعیشدا نین و خەیاڵین. دەکرێ کەسایەتی و کارەکتەرەکان دەستکرد و ناسرووشتیش بن، بەڵام لە هەمووی ئەو هونەر و تێکنیکانەدا چیرۆکنووس بۆخۆی سەرپشکە چییان لێ دەکا و چۆن بەرپرسیاریەتییان دەخاتە سەر شان. ئەو دیمەنە جوان و سەرنجڕاکێشانەی لە چاوی کەسانی ئاساییدا تیژتێپەڕن، لە چاوی چیرۆکنووسدا زۆر بەشێنەیی وێنا دەکرێن. سەرلەبەری بەوردی و بە جوانی زیندوو دەکرێنەوە و کارکردێکی مەعریفی و جوانی‌ناسانەیان پێ دەبەخشرێ.\nچیرۆکنووس لە گێڕانەوەدا هەموو کاتە لەدەستچووەکان دەسەر یەک دەکاتەوە و نایەڵێ پڕش و بڵاو بن. هەرچەند شێوازەکانی زمانی گێڕانەوە جیاوازن، بەڵام لێرەدایە کە چیرۆکنووس هونەری خۆی دەخاتە تای تەرازووی تاقیکارییەوە و هەر زوو دڵ و دەروونی خوێنەر ئاوپڕژێن دەکا. نایەڵێ لە نووسراوەکەدا خۆی لێ ون بێ و نەزانێ سەر بە چ کون و کاژێرێکدا دەکا، بەڵکو میوانێکی ڕاستەقینەی دیمەن و ئەندێشە و باوەڕەکانی خۆی بە زمانێکی جیاواز و هونەرمەندانە دەدوێنێ. زۆر کەڕەتان دە گریانی دەکا، زۆر جارانیش لەسەر ڕەقی پشتێ دەکەوێ و پێی پێدەکەنێ و زۆر شتی شاراوە و حاسێی نێو مێشکی مرۆڤیش زیندوو دەکاتەوە. دەکرێ زۆر پرسیاری بێ‌وڵام و نەگوتراویش وڵام بداتەوە.\nهەر لەو سۆنگەیەوە پێم خۆش بوو ئاوڕێکی خشکەیی و سەرپێی وەسەر کۆمەڵە چیرۆکی تازە چاپکراوی "شەدەی سوور" لە نووسینی کاک "جەلیل ڕەحیمی" بدەمەوە. هونەری بەرزی نووسەر، لە گێڕانەوەی چیرۆکەکاندایە و بە حەق ڕووداو و کەسایەتی و دیمەن و داڕشتەکان ئەوەندە وەستایانە و شارەزایانە دەخوڵقێنێ و دەیانگێڕێتەوە، کە نە ماندووت دەکا و نە نامۆیێ دەکەی. بە شێوازێکی مۆدێرن و ڕیالیستانە(واقعگەرایەنە) چیرۆکەکانمان بۆ دەگێڕێتەوە. یەکێک لە هونەرەکانی دیکەی نووسەر، زمانە پاراو و دەوڵەمەندەکەیەتی کە بەحەق دەبێ ئۆباڵی بۆ بکێشی کە چەندە جوان هەودای ڕستەکانی بە دەستەواژەی جوان و لە جێی خۆیدا هۆندووەتەوە، هەڵبەت لە زۆر شوێنانیش بن‌زاراوەی موکریانی باڵ بەسەر گێرانەوەکانیدا دەکێشێ. هەرچەند تێکنیکەکانی چیرۆک و گێڕانەوە زۆر زیادترن، بەڵام نووسەر پێچ‌و‌پەنای نییە و دەیهەوێ بە زمانیکی سادە، لە هەمان کاتدا وەستایانە چیرۆکی ڕیالیستیمان بۆ بگێڕێتەوە. فەزا و شێوازی دیالۆگ و دمەتەقەکان زۆر بە جوانی داڕێژراون. ڕاوێژ(لەحن) و دواندنەکان زۆر کوردانەن. بۆ وێنە چیرۆکەکانی "سێ لینگ بازنەی هەڵقرتاو"، "خه‌ونه ئاڵۆزه‌کانی ڕه‌فیقه‌که‌م، ته‌عبیریان مه‌رگه"، "کڵاوی ئاسن"، "خەیاڵ"، "عەلامەت پرسیارێکی گەورە"، "قەیرەکچێک لەنێو تاکسییەکی وەندا" دیمەنی کۆمەڵگای دواکەوتوو و نەریتیی خۆمان، کەڵکەڵەی مرۆڤی هاوچەرخ، دیارنەبوونی ئاسۆی ژیانی ئینسانی مۆدێرن، تەنانەت ئەو دیمەن و دیاردە بڤانەی نێو ژیانی زۆربەمان، هەژاری و بێ‌دەرەتانی، نوقم‌بوون لەنێو دونیای ئاڵۆز و بێ‌کۆتاییی مرۆڤی سەردەم و بێ‌وڵام مانەوەی پرسیارەکانی ژیان ، ... مان دێنێتە بەرچاوان. لێرەدایە کە نووسەر توانیویەتی و دە خۆی ڕادیوە کە بنووسێ و شاکار بخوڵقێنێ. هەڵبەت هێندێک لە چیرۆکەکان ڕێیان تێدەچێ درێژتریش بکرێنەوە و دەرفەتی ئەوەیان هەیە ببن بە ڕۆمان. ئەو کۆمەڵە چیرۆکە قسە هەڵدەگرێ و دەکرێ بنج و بناوانی چیرۆکەکان شەن‌وکەو بکرێن و لە دونیای هەراوی گێڕانەوەدا وەردیان دەینەوە.\nتێبینی: کۆمەڵە چیرۆکی "شەدەی سوور" یەکەمین کتێبی چاپکراوی کاک "جەلیل ڕەحیمی"یە و "چاپەمەنیی مانگ" چاپ و بڵاوی کردووەتەوە.\nبرچسب ها: جەلیل ڕەحیمی, چیرۆکنووس , هاژه, کوردانه, یادداشت و تحلیل


بەپێی ڕاپۆرتە هەواڵییەکانی سەر بە ئێران و هەروەهاش کەناڵێکی تەلەفیزیۆنی ئیسرائیلی ، "کەشتییەکی بازرگانی کۆمپانیایەکی ئیسرائیلی لە کەناری میرنشینە یەکگرتووەکانی عەرەب لە نێو ئاوی کەنداو هێرشی دەکرێتە سەر".\nکەناڵ 12ی تەلەفیزیۆنی ئیسرائیلی لە زاری کاربەدەستێکی ئیسرائیلەوە ئێرانی دوژمنی سەرەکی بۆ ئەو هێرشە تاوانبار دەکات و دەڵێت، "هیچ زیانێکی گیانی لێنەکەوتۆتەوە".\nدوو سەرچاوەی ئاسایشی دەریایی بە ئاژانسی ڕۆیتەرزیان ڕاگەیاند، "کەشتییەکی ئیسرائیلی لە نزیک بەندەری فوجەیرەی میرنشینە یەکگرتووەکانی عەرەب هێرشی کراوەتە سەر و لە ئەنجامدا تەقینەوەیەک ڕوویداوە بەڵام هیچ قوربانییەکی لێ نەکەوتۆتەوە".\nوتەبێژی وەزارەتی گواستنەوەی ئیسرائیل ڕایگەیاند، "ئاگاداری ئەو ڕاپۆرتە هەواڵییانەن بەڵام ناتوانێت پشتڕاستیان بکاتەوە. هەتا ئامادەکردنی ئەم هەواڵەش لەلایەن میرنشینە یەکگرتووەکانی عەرەبەوە پشتڕاست نەکراوەتەوە".\nکاربەدەستان لە ئۆفیسی بنیامین نەتەنیاهۆ سەرۆک وەزیری ئیسرائیل و هەروەها لە وەزارەتی بەرگری وڵاتەکەدا خۆیان لادا لەوەی هیچ تێبینی و سەرنجێک لەسەر ئەم ڕووداوەی ئەمڕۆ سێشەممە بدەن.\nئەم ڕووداوە ڕۆژێک دوای ئەوە دێت کە تاران ئیسرائیلی بە هێرشکردنە سەر بنکەیەکی ئەتۆمی تۆمەتبار کرد و دوای ئەوەش کە ئێران و ئەمەریکا دەستیان کرد بە گفتوگۆی ناڕاستەوخۆ لە ڤیەنا بۆ زیندووکردنەوەی ڕێککەوتنە ئەتۆمییەکەی ساڵی 2015ی زلهێزانی جیهان لەگەڵ ئێراندا.


ebdulrehman bamerni: پیربون و پیراتى و هه‌ڤبه‌ندى دگه‌ل ژیێ مروڤى\nژیێ مروڤى دگه‌له‌ك قوناغان را ده‌رباس دبیت، ئه‌و كه‌سێن ته‌ندروستیا وان ئاسایى دشێن سه‌ره‌ده‌ریێ دگه‌ل هه‌ر ئێك ژڤان قوناغان بكه‌ن. پیراتى ئێكه ژ قوناغێن هه‌ره بزه‌حمه‌ت كو هه‌ر كه‌سێ گه‌هشتبیته ڤێ قوناغێ هه‌ست بڤێ چه‌ندێ بكه‌ت، بتایبه‌ت ژى ئه‌ڤ بیروكه‌یه بو پیره‌مێره‌كێ ل روژهه‌لاتا ناڤه‌راست ژیا بیت. هه‌مى كه‌س وه‌ك ئێك نه‌شێن ڤێ قوناغێ بو خو ملكه‌چى بكه‌ن، پتریا ئه‌و كه‌سێ دڤى عه‌مرى دا دبورن، مرنه‌كا بله‌ز دخازن.\nپیراتى چى یه؟\nجارێ گه‌ر ئه‌م وه‌ك ده‌ستپێكه‌كا ساده ته‌مه‌نه‌كێ گونجاى بو پیراتیێ ده‌ست نیشان كه‌ین، دێ گه‌هینه دوماهیك قوناغا ژیێ مروڤ تێدا دبوریت، ئه‌و ژى گه‌هشتنا ژیێ مروڤى یه بو ته‌مه‌نێ 63 ێ سالیێ. به‌لێ پێناسا زانستى یا دروست بو ڤێ قوناغێ بره‌نگه‌كێ دى هاتى یه دیاركرن و هنده‌ك بیروكه بو هندێ دچن كو پیراتى قوناغه‌كا سروشتى یه، دسه‌ر ژیێ مروڤى دا دبوریت وه‌ك هه‌ر قوناغه‌كا دى و پێشكه‌فتنه‌كا فسیولوژى یه وه‌كى قوناغا زاروكینى و سنێله‌یێ و تا دگه‌هیه پیراتیێ. دیسان بیروكه‌یه‌كا دى هه‌یه دبێژیت، پیراتى ژ ئه‌نجامێ گه‌له‌ك دیاردان په‌یدا دبیت وه‌ك نه‌ساخیێن دوم درێژ، نه‌باشیا خارنا پێدڤى بو له‌شى، گوهرینێن كه‌ش و هه‌واى، بارێ ده‌رونى یێ مروڤى و وه‌رگرتنا رێژه‌یه‌كا زور ژ ده‌رمانا كو دخوه بخوه دا ئه‌ڤه هه‌مى ژى ئه‌گه‌رن، نیشانێن پیراتیێ زوى بسه‌ر مروڤى دا په‌یدا ببن. لڤێره بوچونا ژ هه‌میا به‌رئاقلتر بو قوناغا پیراتیێ لده‌ف هه‌ر كه‌سى دیار دبیت، ده‌ما بارێ وى یێ ده‌رونى و شیانێن وى یێن هزركرنێ و كاركرنێ و ته‌ندروستیا وى روژ بو روژ به‌ره‌ف لاوازیێ دچیت، به‌راورد دگه‌ل كه‌سانه‌كێ دى و دژیێ وى دا و یێ ساخله‌م.\nگه‌ر ئه‌م ڤێ پیراتیێ ل سه‌ر خه‌لكى بكه‌ینه نمونه، ئه‌و ژیێ ئه‌و تێدا دبورن و دگه‌هنێ و هه‌ست ب پیربونێ دكه‌ن. ئایا ئه‌و د چ ته‌مه‌ن دا و لدویڤ چ پیڤه‌ر ڤێ قوناغێ بو خو ده‌ست نیشان دكه‌ن! ئه‌م ناگه‌هینه وێ راستیا مه دڤێت، ژبه‌ر كو ئه‌و پیڤه‌رێ خه‌لك پێ پیراتیێ دپیڤیت گه‌له‌ك یێ جودایه ژ ئه‌وا قوناغێن ژیانێ ئێك ل دویڤ ئێك ژ ته‌مه‌نێ مروڤى دكوژیت و خو ل سه‌ر هه‌ر كه‌سى دسه‌پینیت. دڤێت جیاوازیه‌كێ بێخینه دڤان هه‌ر دوو پیڤه‌ران دا، ئه‌و ژى.\n1ـ قوناغێن ژیانێ:\nبگشتى ژیێ هه‌ر مروڤه‌كى دچه‌ند قوناغان را ده‌رباس دبیت، هه‌ر ئێك ژڤان قوناغان ژى هه‌ڤبه‌ندیێن دگه‌ل هه‌ستێن مروڤى و ژیوارێ مروڤ ژیانا خوه تێدا دبه‌ته سه‌ر، یێن هه‌ین. بو نمونه ده‌ما هه‌ر كه‌سه‌ك هێژ دقوناغا زاروكینیێ دا، بتنێ سه‌رنجا وى ل سه‌ر یاریكێن زاروكا نه و دێ چاوان ده‌مێ خوه بڤێ چه‌ندێ ڤه بورینیت. قوناغه‌كه زاروك زوى فێرى تشتێن نوى دبیت و زوى هه‌ر نویاتیه‌كێ وه‌ردگریت. ده‌ما دبیته سنێله دگه‌هیته قوناغا عه‌شقێ و په‌ناى بو ره‌گه‌زێ به‌رامبه‌ر دبه‌ت و هه‌ر بڤى ره‌نگى د ته‌مه‌نه‌كێ مه‌زنتر دا هزرێ ل گرێدانا هه‌ڤژینیێ دكه‌ت، هوسا هزرێ ل مالداریێ و ئایندێ خوه دكه‌ت و پیراتیێ و مرنێ.\n2ـ قوناغێن ژیێ مروڤى:\nپیڤه‌رێ ڤان قوناغان گرێدایى سالێن ژیێ مروڤى نه و ئه‌و ژیوارێ مروڤ دناڤدا روژانێن خوه دبه‌ته سه‌ر. هه‌ر كه‌س نه‌شێت سالێن ده‌ست نیشانكرى بو بهه‌لبژێریت یان بێژیت ژڤى ته‌مه‌نى تا ژى دگه‌هیته هنده سالیێ ئه‌ڤ كه‌سه د فلانه قوناغێ دایه. ئه‌ڤ قوناغێن هه بو گه‌له‌كان بارگرانى نه، ژبه‌ر كو هنده‌ك زوى ژ هه‌ر قوناغه‌كێ ده‌رباز نابن و ل هنده‌كان گیرو دبن، هنده‌ك كه‌س ژى هه‌ست بهنده‌ك ژڤان قوناغان ناكه‌ن، هه‌ر زوى دسه‌ر دا دبورن و ده‌رباز دبن.\nتێگه‌هشتنا كه‌سى بو ده‌ست نیشانكرنا هه‌ر ئێك ژڤان قوناغان، كارتێكرنێن خوه یێن باش و خراب ل سه‌ر ژیێ مروڤى دهێلیت. ژبه‌ر كو ژبلى لایه‌نێ ته‌ندروستى، هه‌ستێن مروڤى ژى كارتێكرنا ده‌رونێ مروڤى بێ هێز دكه‌ت و هه‌ستا ب پیربونه‌كا بله‌ز و نه دده‌مێ خوه دا په‌یدا دكه‌ت. بو نمونه دێ گه‌له‌ك كه‌سان بینى كو دژیه‌كێ مه‌زن دانه دگه‌ل هندێ ژى كه‌شخه و سوحبه‌ت و هه‌ڤالینى و ده‌ركه‌تن و گه‌ریانێن وى یێن گه‌نجانه. مروڤ دگه‌ل وان كه‌سان هه‌ست ب به‌رده‌وامیا ژیانێ و خوشیا وێ هه‌مبێز دكه‌ت. به‌روڤاژى ڤێ چه‌ندێ هنده‌ك دكاملانا ژیێ خوه دانه و تێكه‌لیا دگه‌ل وان، خر بێزارى و بێهن ته‌نگیه. دێ بینى هیڤى و ئومێدێن وى بو ژیانێ یێن ژێك ڤه‌قه‌تیاین و دێ هه‌ست پێكه‌ى یێ روژێن خوه دهژمێریت، دیسان كار و كوكێ وى، بو وى نه یێ گونجایه و چ لبه‌ر بكه‌ت بو وى نه گرنگه، چاڤێ وى ل ئاینده‌یى و مالداریێ و تا دوماهیێ هه‌ر نه‌مایه.\nلڤێره ئاشكه‌را دبیت، ته‌مه‌نێ مروڤى چ په‌یوه‌ندى ب ژیانا مروڤى ڤه نینه. بتنێ دێ مینیت كا هه‌ر كه‌سى چاوان سه‌ره‌ده‌رى دگه‌ل ژیانێ كریه، به‌لگه ژى بو ڤێ چه‌ندێ هه‌ر كه‌سێ بمریت بتنێ ل سه‌ر كێلیا وى روژا بونا وى و روژا مرنا وى دهێته نڤێسین، كه‌س نابێژیت لڤى ژى ئه‌ڤ كه‌سێ هه یێ پیربوى یان ل فلانه سالێ یێ گه‌نج بوو و تا دوماهیێ.\nهه‌تا ڤێرێ ئه‌م گه‌هشتینه ئه‌نجامه‌كى كو پیربونێ و پیراتیێ چ گرێدان و په‌یوه‌ندیێن راسته‌وخو دگه‌ل ته‌مه‌نێ مروڤى دا نینن! ڤێجا دا كو مفا ژ هه‌ر قوناغه‌كا ته‌مه‌نى بهێته وه‌رگرتن، فه‌ره ئه‌ڤ بیروكه‌یه ل سه‌ر هه‌مى كه‌سان و هه‌ردوو ره‌گه‌زان و هه‌مى قوناغێن ژیانێ بهێته په‌یره‌وكرن. بو پیران یان دان عه‌مران بهێته ڤه‌خواندن، چ ئه‌ڤ ڤه‌خواندنه برێكێن سمینار و خوبه‌خشان بن یان ئه‌ڤ رێكخراوێن تایبه‌ت ب پیران ڤه خوه لڤێ چه‌ندێ بكه‌نه خودان. یا گرنگ دێ چاوان شێین گیانه‌كێ دى ده‌ینه ڤى ته‌مه‌نێ هه و باوه‌ریێ بو په‌یداكه‌ین كو هێژ هه‌ست ب ئێكسپایربونێ نه‌كرى!\nفه‌ره هه‌ر كه‌سى كومه‌كا پروژان بو ئایندێ خوه هه‌بن و ژبو كار بكه‌ت، ئه‌ڤ چه‌ندا هه‌ژى تێگه‌هه‌كه ب ده‌رونى مروڤى ڤه یێ گرێدایى. هه‌ر كه‌سێ ڤى تێگه‌هى ب دروستاهى وه‌رگریت دێ ژیان بو كه‌ته كه‌نى و هه‌ر كه‌سێ به‌روڤاژى خوه تێبگه‌هینیت، نه بتنێ كارتێكرنه‌كا نێگه‌تیف ل خوه دكه‌ت، به‌لكو یێن ل ره‌خ و دوورێن خوه ژى بێ ئومێد دهێلیت.\nبلاڤكه‌ر -- عبدالرحمن بامرنى --روژ-- 1:07 م


چەند ڕێگەیەکی سروشتی بۆ بەھێزکردنی تواناکانی مێشک\n2017-01-09 [12:16 PM]\nپزیشکێکی مێشک ئاماژە بە چەند گیراوەیەک دەکات کە مێشک چالاک دەکەن و توانەکانی زیاتر دەکەن.\nئەو پسپۆڕە ئاماژە بەوەش دەکات وەرگرتنی بڕێکی تەواو لە ڤیتامینەکان و کانزاکان لە ژەمەکانی ڕۆژدا وا دەکەن ئەندامەکانی لەش بەباشی کاربکەن.\nچەوریە تەندروستەکان یارمەتی گەشەی مێشک دەدەن و وزە بە لەش دەبەخشن. ھەروەھا، ئەو خۆراکانەی کە پێکھاتەی دژە ئۆکسانیان تیادایە پارێزگاری لە خانەکانی مێشک دەکەن و پڕۆتین بەشی گەیاندن لە مێشکدا بەھێز دەکات.\nیەکەم گیراوە کە مێشک بەھێز و چالاک دەکات بریتیە لە تێکەڵەی یەک کوپ شیر و مۆزێک و کەمێک پڕۆتینی ئامادەکراو و دوو کەوچک ئاوی گوێزھیندی. ھەموو ئەو پێکھاتانە بکەرە ناو حەساڕەیەکەوە تا دەبێتە گیراوە. ئەم تێکەڵەیە مێشک چالاک دەکاتەوە و دەتپارێزێت لە شت لەبیرچوونەوە.\nیەکێکی ترە لە گیراوە بەسوودەکان بۆ مێشک بریتیە لە تێکەڵەیەک کە پێکھاتووە لە چەند شلکێک، مۆزێک، ھەندێک پارچە ئەنەناس و کەمێک پڕۆتینی ئامادەکراو.ئەم پێکھاتانە بکەرە ناو حەساڕەیەکەوە و بەباشی پێکھاتەکان تێکەڵی یەکتریان بکە. ئەم گیراوەیە ڕێگریدەکات لە دروستبوونی ھەوکردن لە مێشکدا.\nیەکێکی تر لە گیراوە بەسوودەکان بۆ مێشک کە بڕێکی زۆر لە دژەئۆکسانی تیادایە و یارمەتی بەھێزکردنی مێشک دەدات. بۆ ئامادەکردنی ئەم گیراوەیە پێویستیت بە یەک کوپ شەربەتی ھەنار و نیو کوپ شەربەتی شلک و دوو کەوچک ھەنگوین و نیو کوپ ماستە. ھەموو ئەو پێکھاتانە بکەرە ناو حەساڕەیەکەوە و بەباشی تێکەڵی یاکتریان بکە و پاشان بەکاری بھێنە.


تاچه‌ند جێلی ده‌ست پاككردنه‌وه باشه و كاریگه‌ری له‌سه‌ر له‌ناو بردنی ڤایرۆسه‌كه هه‌یه؟ – تۆڕی میدیایی خەڵک\nتاچه‌ند جێلی ده‌ست پاككردنه‌وه باشه و كاریگه‌ری له‌سه‌ر له‌ناو بردنی ڤایرۆسه‌كه هه‌یه؟\n2020/03/24 - 4:11 PM\nیەکێک لەو پرسیارە دووبارانەی کە لەم ماوەیەدا زۆر دەکرێت ئەوەیە کە تاچه‌ند جێلی ده‌ست پاككردنه‌وه باشه و كاریگه‌ری له‌سه‌ر له‌ناو بردنی ڤایرۆسه‌كه هه‌یه؟\nباشترین جۆری جێلی ده‌ستپاكردنه‌وه وه‌ك (Purell یانAAA) یاخود هه‌رجۆرێكی تری ئه‌وانه‌ی مادده كهولییه‌كانی تێدایه و به‌هه‌وا ئه‌ڕوات، كاتێك ده‌ستت یان شتێكت پێ پاككرده‌وه بۆ ماوه‌ی چه‌ند ده‌قیقه‌یه‌كه. دواتر ئه‌گه‌ر ده‌ستت به‌ر هه‌ر شت كه‌وت ئه‌بێت ده‌ستی پێ پاكه‌یته‌وه بۆ جارێكی دیكه، هه‌روه‌ها به‌گشتی پاككه‌ره‌وه جێلیه‌كان كاریگه‌ری به‌هێزیان نییه وه‌ك سابون و شامپۆ و ئاو كه توانای هه‌یه هه‌موو جۆره به‌كتریا و ڤایرۆسێك له‌ناوبه‌رێت. ئه‌گه‌ر مادده جێلی یان كهۆلییه‌كان به بڕی زۆر بكرێته سه‌ر ده‌ست و زیاتر له‌دوو جار له‌سه‌ر یه‌ك ده‌ستی پێپاككه‌یته‌وه كاریگه‌ری وه‌ك سابوون ده‌بێت به‌ڵام ئه‌مه له‌رووی ئابورییه‌وه زۆری ده‌وێت چونكه تۆ ده‌شێت رۆژانه چه‌ند جارێك ده‌ستت بشۆیت.\nسه‌نته‌ری كۆنترۆڵكردنی نه‌خۆشی و خۆپاراستن – ئه‌مریكا ئامۆژگاریمان ئه‌كات كه سابون و ئاو یان شامپۆ و ئاو به‌كاربێنین بۆ پاكژكردنه‌وه‌ی ده‌ستمان هه‌ر 20 ده‌قیقه جارێك. خۆ ئه‌گه‌ر سابوون یان شامپۆ له‌به‌رده‌ستدا نه‌بوو ئه‌وكات په‌نابه‌رینه به‌ر جێل و مادده كهولییه‌كان بۆ ده‌ست پاككردنه‌وه.\nبۆ نمونه سه‌ركه‌وتیته ناو ته‌كسی یان ناو پاس، ده‌ستت به‌ر زۆر شوێنی پاس و ته‌كسییه‌كه كه‌وتووه له‌ناو جانتاكه‌تدا یان له گیرفانتدا جێلی ئه‌لكحولی تێدایه ئه‌توانی راسته‌وخۆ به‌كاریبێنیت. چونكه له‌وكاته‌دا سابون و ئاو ده‌ستناكه‌وێت. یان له‌نوسینگه‌كه‌ت دانیشتوویت بوارت نییه بچیت ده‌ست بشۆیت. ئه‌توانی جێل-ی پاكژكه‌ره‌وه به‌كاربێنی.\nئامادەکردنی: لوقمان غەفور\nبۆچی کڕینی شت لەسەر مۆدێل چیدیکە مۆدی نەماوە و خەڵک لێی دەتەکێتەوە؟\nکۆمەڵێک کەس بۆ گەشت و خۆشی چوون، بەڵام ببینە توشی چی بوون\n6 نیشانەی سەکتەی دڵ کە تەنها لە خانماندا ڕودەدات\n2020/08/15 - 12:13 PM\nبەهۆی شێوازی ژیانی ئەمڕۆمانەوە، ڕودانی سەکتەی دڵ نەخۆشیەکی باوە تەنانەت لەنێو گەنجاندا بە ژن و پیاوەوە، ئەمەی خوارەوە کۆمەڵێک نیشانەی ئەو نەخۆشیەیە:\nبەشێوەیەکی گشتی سەکتەی دڵ ئازار لە سەر سنگدا دروستدەکات نەک چەناگە و ملت، بەڵام لەخانماندا ئازار بەوێش دەگات.\nلەم کاتەدا خانمان هەست بە ئازارێکی نائاسای و زۆر دەکەن لە گەدەیاندا، وا هەستدەگەن فیل لەسەر سکیان دانیشتووە.\nیەکێکی دیکە لە نیشانەکان کە زیاتر لە خانماندا ڕوودەدات ئاڕەقکردنەوەی ساردە، پلەی گەرمی جەستە ساردە و ئارەقیش دەکەیتەوە.\nبەشێوەیەکی گشتی کێشەی هەناسەدان لەکاتی بونی مەترسی سەکتەی دڵ دروستنابێت، بەڵام لە خانماندا هەناسەیان زۆر تونددەبێت بەجۆرێک کە وەک ئەوەی لە ماراسۆنێکدا ڕایان کردبێت.\nتەنانەت لەکاتی پشودانی زۆریشدا وا هەستەکەیت کە هێندە لاوازیت ناتوانیت کارێکی سادەش بکەیت، بۆنمونە چوون بۆ تەوالێت.\nبەگشتی لە ژن و پیاودا هەست بە ئازاری سنگ لەلای چەپ دەکەیت، بەڵام لە ژناندا ئازارەکا زیاترە و دەگوازرێتەوە بۆ تەواوی سنگی.\nتێبینی: ئەم نیشانانە مەرج نییە تەنها مانای سەکتەی دڵ بێت و ڕەنگە بەهۆی نەخۆشی دیکەشەوە دروستببن، بەڵام لەکاتی دروستبونیاندا پێوەیستە پشکنین بکەیت.\n١٠ نیشانەی گرنگی نەخۆشی زەهایمەر کە بۆت دەردەخات توشی لەبیرچونەوە بویت یاخود نا!\n2020/08/15 - 12:03 PM\nنه‌خۆشی له بیرچونه‌وه (زه‌هایمر) یه‌كێكه له نه‌خۆشیه به‌ربڵاوه‌كان له جیهاندا كه له دوای ته‌مه‌نی 65 ساڵی نیشانه‌كانی ده‌رده‌كه‌وێت، ئێستا له جیهاندا 36 ملیۆن كه‌س توشی نه‌خۆشی له‌بیرچونه‌وه بووه‌و به پێی پێشبینیه‌كانی رێكخراوی ته‌ندروستی جیهانیش ئه‌و رێژه‌یه له ساڵی 2030 ده‌گاته 66 ملیۆن. ئه‌م نه‌خۆشییه ورده ورده خانه‌كانی مێشك له كار ده‌خات و گرنگترین نیشانه‌كانی ئه‌مانه‌ن:\n-بیرچونی شتی رۆژانه\nشتێكی ئاساییه كه جارێك پێداویتسیه‌كی رۆژانه‌مان له‌بیر بچێت، به‌ڵام كاتێك ئه‌و پێداویستیه‌كان له‌بیر چووه‌و هه‌ستیش به‌وه ناكه‌ین شتێكمان له بیر چوه ئه‌وا نیشانه‌یه‌كی مه‌ترسیداری نه‌خۆشیه‌كه‌یه.\n-قورسی كاره سوكه‌كان\nزۆرجار توشبوانی نه‌خۆشی زه‌هایمیر كاره ئاسانه‌كانی وه‌ك تێكردنی چاو پڕكردنی په‌رداخی ئاویان بۆ ئه‌نجام نادرێت و له‌بیریان ده‌چێته‌وه له كوێوه ده‌ستپێبكه‌ن.\nزۆر جار له كاتی قسه كردندا وشه ساده‌كانی رۆژانه‌یان له بیر ده‌چێته‌وه به‌وه‌ش شیوازی قسه‌كردنیان ئاسایی نابێت.\n-بیرچونه‌وه‌ی شوین و كات\nڕه‌نگه توشبویه‌كی زه‌هایمر ئه‌و شوێنه نه‌ناسێته‌وه كه ده‌یان ساڵ تێیدا ژیاوه‌و ژیانی تێدا به‌سه‌ر بردووه.\nهه‌موومان جاروبار كاری ناژیرانه ده‌كه‌ین، بۆنمونه نه‌بردنی چه‌تر له رۆژێكی باراناویدا، به‌ڵام بۆ توشبوانی نه‌خۆشی زه‌هایمیر ژیری زۆر كه‌مده‌بێته‌وه‌و زۆر جار جلی ژێره‌وه به‌سه‌ر جلی سه‌ره‌وه‌دا له‌به‌رده‌كه‌ن.\nزۆرجار توشبوانی زه‌هایمیر ناتوانن شیكاره بیركاریه زۆر ساده‌كان لێكبده‌نه‌وه‌و بیكردنه‌وه‌یان تێكده‌چێت، بۆنمونه نازانن 1+1 ده‌كاته چه‌ند؟\n-گۆرانكاری له هه‌ڵسوكه‌وت\nكه‌سی توشبوو له زه‌هایمیر له‌پڕ توڕه ده‌بێت و دواتر خێرا بیری ده‌چێته‌وه‌و پیده‌كه‌نێت و به پێچه‌وانه‌شه‌وه.\nكه‌سایه‌تی هه‌ر تاكێك به درێژایی ته‌مه‌ن جێگیره، به‌ڵام كه توشی زه‌هامیر ده‌بێت ورده ورده ده‌گۆڕێت، بۆنمونه كه‌سی هێمن ده‌بێته كه‌سێكی هه‌ڵه‌شه.\n– ئیهمال بون\nكه‌سانی توشبوو به زه‌هایمیر زۆرجار ئه‌و شتانه‌ی كه جاران زۆر لایان به‌نرخ بوو پشتگوێ ده‌خه‌ن و گوێ به شته‌كانی ده‌وروبه‌ریان ناده‌ن.\n-دانه‌نانی شته‌كان له شوینی خۆی\nكه‌سی توشبوو به زه‌هایمیر شوێنی شته‌كان لێكجیاناكاته‌وه، بۆنمونه جلوبه‌رگ ده‌خاته ناو ته‌باخه‌وه، یاخود شته‌كانی نادۆزێته‌وه‌و دوروبه‌ره‌كه‌ی به دزی تۆمه‌تبار ده‌كات.\nبەھۆی لاوازی لەھۆشیاری بەکارھێنانی دەرمان بەرگری گشتی دوای کۆرۆنا ڕووەو لاوازی دەچێت\n2020/08/15 - 11:39 AM\nخێزان – تەندروستی\nکاریگەری ئەو ئەنتی بایۆتیکانەی وەک چارەسەری نیشانەکانی کۆڕۆنا بەکاردێن چین لەسەر سیستەمی بەرگری، دوای نەمانی ڤایرۆسەکە؟\nھەڕەشەکانی دوای نەمانی کۆڤید-19 ڕۆژ لە دوای ڕۆژ بەرەوزیاد بوون دەچێت، ڕەنگە زۆر کەس ھەبێ ئەم بابەتە بە ھەند وەرنەگرێ، بەڵام ئەگەر لە گۆشەی بەکتریۆلۆجی سەیری بکەی دەتوانی درک بەو ڕاستیە بکەیت کە دوای کۆڤید-19 ئەلێرتێکی تر پێویستە بۆ گشت ئەوانەی تووشی ڤایرۆسەکە بوون و ئەنتی بایۆتیکیان وەک دەرمانی چارەسەری نیشانەکان پێدراوە.\nڕێکخراوی تەندروستی جیھانی لە 31ی مانگی حەوت، وەک ئاگاداری بڵاوی کردۆتەوە کە بەرگری گشتی دوای کۆرۆنا ڕووەو لاوازی دەچێت ئەمەش بەھۆی لاوازی لەھۆشیاری بەکارھێنانی دەرمان و بەتایبەت تریش بەھۆی ئەوەی کە چەندان ملیۆن کەس لە جیھان بە شێوەیەکی ئاسایی جۆرەھا جۆر ئەنتی بایۆتیکیان بەکارھێناوە بێئەوەی ئاگادار بن لەوەی نابێ ئەم جۆرە دەرمانە بە شێوەیەکی ھەڕەمەکی بەکاربھێنرێ.\nئەمانە بەشێکن لە (Key Fact) ەکانی بڵاوکراوەکەی (WHO) کە تایبەتە بە Antibiotic Resistance :\n-Antibiotic resistance occurs naturally, but misuse of antibiotics in humans and animals is accelerating the process.\n-pneumonia, tuberculosis, gonorrhoea, and salmonellosis – are becoming harder to treat as the antibiotics used to treat them become less effective.\n-بەرگری دژی ئەنتی بایۆتیک بە شێوەیەکی باو ڕوودەدات واتە لەهەر کەسێک بەڵام ھەڵە بەکارھێنانی ئەنتیبایۆتیک ئەم پرۆسەیە خێراتردەکات.\n-زۆرێک لە نەخۆشیە باوەکان وەک pneumonia, tuberculosis, gonorrhoea چارەسەر کردنیان زەحمەت تردەبێ بەھۆی کەمتر کاریگەر بوونی ئەنتیبایۆتیک.\nئەوەی خەڵک پێی ئاشنا نیە سەبارەت بە بەکارھێنانی ئەنتیبایۆتیک (دژە بەکتریا) ئەوەیە کە ئەم جۆرە دەرمانە ئەگەر بێ پرسی دکتۆر یا بێ پریسکرایب کردنی لەلایەن دکتۆری دەرمانساز یا دکتۆری تایبەت بە جۆرێک لەجۆرەکانی ھەوکردن لە لەش، یارمەتیدەری گەشەکردنی زیاتری (Resistivity) دەبێ کە جۆرێک لە بەرگری پەیدا دەکا لەناو لەش کە پێی دەوترێت Antibiotic Resistance, وە ئەم جۆرە بەرگریە لەوەوە پەیدا دەبێ کاتێک کە جۆرێکی بەکتریا توانای بەرەنگاری یا بەرگەگرتنی ئەنتی بایۆتیکی دەبێ یا جین (gene) ی بەرگری دژی دەرمان پەیدا دەکەن لەبەکتریای تر.\nئەمانە ھەمووی ھۆکارن بۆ لاواز بوونی بەرگری لەش ھەر لەبەر ئەوە سەبارەت بە ھۆشیاری بەکارھێنانی ئەنتیبایۆتیک زاناکانی بەکتریۆلۆجی دەڵێن (Longer and more Antibiotic use, Less effective they are) واتا تازیاتر و بۆ ماوەیەکی درێژتر ئەنتیبایۆتیک بەکاربھێنرێ، کاریگەریان کەمتر و کەمتر دەبێتەوە.\nلە ئێستادا پێویستە ھەر تاکێک لەئێمە ئاگاداری ڕاستیەک بێ کە ھیچ دەرمانێک نییە بۆ ڕێگریکردن لە تووشبوون بەم ڤایرۆسە و ھەردەرمانێکی تریش بەکارھێنرابێ لە ھەر وڵاتێک لەم وڵاتانە بریتی نیە لە دەرمانی چارەسەر بەڵکو وەک دەرمانی تاقی کراوە (Experimental Treatment Drugs for Preventing Symptoms) وایە دژی تەشەنەکردنی نیشانەکان و بە تایبەتیش (Azithromycin , Dexamethasone) کە وەک دوو دەرمانی تاقی کراوە وابوون بۆ ڕاگرتنی ھەوکردنی سییەکان کە لەبەشێک لەتووشبوانی کۆڤید-19 بەدیدەکرا بەکارھێنرا، ھەر دوای ئەوەی بە جیھاندا بڵاو بویەوە کە دەرمانی کاریگەرن و توانای زاڵ بوونیان ھەیە بەسەر ھەوکردنی سیەکان، خەڵکێکی زۆر و بێ گوێدانە مەترسیەکانی بەکارھێنانی ئەم دوو جۆرە ئەنتیبایۆتیکە، بۆ نەخۆشەکانیان بەکاریان ھێنا، و ژمارەیەکی زۆری خەڵکیش بێ ئەوەی ھەڵگری ڤایرۆسەکەش بن بەکاریان ھێنا، لەبەر ئەوە لە داھاتوودا کێشەی بەرگری گشتی دژی نەخۆشیەکانی تر ئەگەرێکی کراوە دەبێ کە ڕووبدا و ئەمجارە ھۆشیاری تاک بەرپرسیاری یەکەم دەبێ نەک وڵاتێک یا شارێک.\nئامادەکردنی/ د.ئارام ئازاد\n* : https://www.who.int/news-room/fact-sheets/detail/antibiotic-resistance\nئابوری20 خولەک پێش ئێستا\nبەشی فریاکەوتنی خێرای ڕانیە بەشێوەیەکی پێشکەوتووتر کرایەوە\nپاڵەوانی بیرکاری لەهەرێمی کوردستان دیاریدەکرێت\nژیاندۆستی1 کاتژمێر پێش ئێستا\n٢٢ شتی ڕۆژانەمان لە کۆندا چۆن بوون زۆر جێی تێڕامانە\nژیاندۆستی20 کاتژمێر پێش ئێستا\nخەڵك-بەشی هەواڵ وەزارەتی تەندروستی حكومەتی هەرێم ئاماری 24 كاتژمێری تووشبووانی كۆرۆنای بڵاوكردەوە. بەپێی ئامارەكەی وەزارەتی تەندروستی لە 24 كاتژمێری...\nخەڵک – بەشی هەواڵ ئەمڕۆ شەممە بەشی فریاکەوتنی خێرای ڕانیە بەشێوەیەکی پێشکەوتووتر بەڕووی هاوڵاتییاندا کرایەوە. بەڕێوەبەرایەتى تەندروستیی ڕاپەڕین بڵاویکردەوە، ...\nخەڵک – نزار جەزا پێشبڕکێی بیرکاری بۆ دیاریکردنی پاڵەوانی بیرکاری لەشاری هەولێر بەڕێوەدەچێت و بڕیارە دوو سبەی لەمەراسیمێکدا لەکۆی...


30/12/2020 | 9844 جار خوێندراوەتەوە\nکێشەی میراتگری سیاسی لەناو ماڵی بارزانی دا چیدی بەداخراوی نەماوەتەوە . بەتایبەتی لەپاش دەستبەکاربوونی هەردوو ئامۆزا نێچیرڤان بارزانی وەک سەرۆکی هەرێم و مەسرور بارزانی وەک سەرۆکی حکومەت و دانیشتنی سەرگەورەکەیان مەسعود بارزانی\nئەو ناکۆکیە لە دەزگا حکومیەکان و پەیوەندیە سیاسیەکانی حزبەکەشدا رەنگدانەوەی هەیە و رۆژانە هاوڵاتی ئاسایی هەستی پێدەکات .\nبۆ جێگرتنەوەی بارزانی باوک ، هەردوو ئامۆزا خەریکی خۆ ئامادەکردنن . ئەو کێشەیە لەناو ماڵە سیاسیەکەیاندا لەژێر ڕکێفی سەرگەورەکەشیاندا نەماوە .\nلە ساڵانی نەخۆشکەوتن و دواتر کۆچی دوایی مام جەلالیشدا هەمان کێشە لەناو یەکێتیشدا هەبوو بۆ جێگرتنەوەی تاڵەبانی .لە دوا کۆنگرەی ئەو حیزبەدا چارەسەری ئەو گرفتەیان کرد ، بەشێک لە مەترسیەکانیان لە گۆنگرەکەیاندا تێپەڕاند . دانانی دوو هاوسەرۆک وەک جێگرەوەی تاڵەبانی ، مۆدێلێکە نەبارزانی باوک و نە هەردوو میراتگرەکەی ئامادەی دووبارەکردنەوەیین . چونکە سەرسەختانە هەر یەکێک لەو جێگرەوانەی خۆی بەشایستەتر لەوی دیکەیان دەزانێت . باوکیش زیاتر بەلای کوڕەکەیدا دەیشکێنێتەوە نەک برازاکەی .\nبۆیە بارزانی بە ڕاستوچەپ ئەو مۆدێلی جێگرتنەوە یەکێتیانەی نە بۆحیزبەکەی ( پارتی ) قبوڵە و نەبۆ ماڵە سیاسیەکەشی . هەر لەسەرەتاشەوە دژ بە مۆدێلە یەکێتیەکەبوو و پیرۆزبایی دوای کۆنگرەی لە هەڵبژاردنی هاوسەرۆکەکانی نەکرد . چونکە ئەگەر بارزانی شێوازە یەکێتیەکە قبوڵ بکات ، وەک دابەشکردنی دەستەڵاتەکانی سەرەگەورەکە بەسەر دوو هاوسەرۆکدا ، ئەوا دەبێت لە حیزبەکەی خۆشیدا ، لەداهاتوودا دەستەڵاتەکانی دابەشبکرێتەوە بەسەر نێچیرڤان بارزانی و مەسرور بارزانیدا .


سەرۆکوەزیرانی کاربەڕێکەری عێراق و وەزیری دەرەوەى ئەمریکا پەیوەندییەکی تەلەفۆنییان ئەنجامدا و جەختیان لەسەر “ئەنجامدانی گفتوگۆی جدی کردووە لەبارەى بوونی هێزە بیانییەکان لە عێراق”.\nئەمڕۆ دووشەممە، 29ی کانونی دووەمی 2020، مایک پۆمپیۆ، وەزیری دەرەوەى ئەمریکا پەیوەندی بە عادل عەبدولمەهدی، سەرۆکوەزیرانی کاربەڕێکەری عێراقەوە کرد، عەبدولمەهدی جارێکی تر ئیدانەى هێرشکردنەسەر باڵیۆزخانەى ئەمریکای کرد لە بەغدا.\nلە ڕاگەیەنراوی نوسینگەی عادل عەبدولمەهدیدا هاتووە، جەخت لە “پەیوەندی دۆستانەى هەردوو وڵات و ئیدانەى دەستدرێژییەکانی سەر باڵیۆزخانەى ئەمریکا لە بەغدا کرایەوە.”\nهاوکات تاوتوێی “توندکردنی ڕێکارەکان کرا لەلایەن هێزە ئەمنییەکانی عێراقەوە بۆ زیاتر پاراستنی باڵێۆزخانەکە و چاودێریکردنی لێکۆڵینەوەکان تاوەکو ڕێگری بکرێت لە دەستدرێژی زیاتر بۆسەر نێردە دیبلۆماسییەکان.”\nبەپێی ڕاگەیەنراوەکە، عەبدولمەهدی جەختیکردووەتەوە لەسەر “گرنگی هێورکردنەوەى ناوچەکە، ڕێزگرتنی هەمووان لە سەروەری عێراق و بڕیارەکانی، دەستوەرنەدان لە کاروباری ناوخۆ و هەوڵدان بۆ دووبارە بنیادنانەوەى.”\nهەر بەپێی ڕاگەیەنراوەکە، وەزیری دەرەوەى ئەمریکا جەختیکردووەتەوە لەسەر “ئامادەیی وڵاتەکەى بۆ ئەنجامدانی دانوستانی جدی لەبارەى بوونی هێزە بیانییەکان لە عێراق و هاوکات هەماهەنگی بۆ پاراستنی سەروەری عێراقی.”\nزیانێکی زۆری بەرکەوتووە\n13:25 دوو شه‌ممه 06 نیسان 2020\nنزیکبوونەوەیەکی دیکە لە چارەسەری کۆرۆنا\n18:01 سێ شه‌ممه 07 نیسان 2020\n13:02 پێنج شه‌ممه 09 نیسان 2020\nزانايانى بەريتانى: كۆرۆنا وەك گوركێك وايە لە پێستى مەڕدا و زۆر بەهێز نييە\n11:47 چوار شه‌ممه 08 نیسان 2020


ماڵپەری فیردەوس | حوکمی تەیەمووم کردن بۆ نەخۆش ؟\nسەردێری پرسیار:حوکمی تەیەمووم کردن بۆ نەخۆش ؟\nبەرواری دانان :2018-12-01 کۆدی پرسیار:876\nپرسیار // کەسێک تووشی لەشگرانی بووە یان بێ دەست نوێژ ، بەڵام نەخۆشە ناتوانێ زۆر جوولە بکات ، ئایا دەتوانێ تەیەمووم بکات ؟\nوەڵام // زانایان دەڵێن ھەر وکەسێک نەخۆش بێت و نەتوانێ جوولە بکات ئەم دوو حالەتەیە :\nحالەتی یەکەم : ئەگەر کەس نەبوو ئاوی بۆ بھێنێت ، ئەوە عوزری ھەیە و تەیەمووم دەکات .\nحالەتی دووەم : ئەگەر کەسێک ھەبوو ئاوی بۆ بھێنێت ، لەم حالەتە دوو ئەگەر ھەیە :\n(١) یان ئاوی بۆ دەھێنێت ھێشتا کاتی نوێژ ماوە ، لەم حالەتە دەبێت دەست نوێژ بە ئاو بشوات نەک تەیەموم .\n(٢) یان ئاوی بۆ دەھێنێت دوای کاتی نوێژ ، لەم حالەتە تەیەمووم دەکات پێش ئەوەی کاتی نوێژ بڕوات .\nزانایان دەڵێن کەسێک نەخۆشە و دەزانێت کەسێکی تر ئاوی بۆ دەھێنێت ، ئەم سێ ئەگەرە ھەیە :\n(١) ئەگەر دڵنیا بوو ئەو کەسەی ئاوی بۆ دەھێنێت لە کاتی نوێژ دەھێنێت ، واتە ھێشتا کاتی نوێژ ماوە و نەچووە ، لەم حالەتە دەبێت چاوەڕێ بکات و نابێت تەیەمووم بکات .\n(٢) ئەگەر دڵنیا بوو ئەو کەسەی ئاوی بۆ دەھێنێت لە دوای کاتی نوێژ دەھێنێت ، واتە کاتی نوێژ دەڕوات ، لەم حالەتە دەبێت تەیەمووم بکات و نابێت نوێژی بڕوات .\n(٣) ئەگەر بە گومان بوو یان نازانێت لە چ کاتێک دا ئاوی بۆ دەھێنێت ، لەم حالەتە چاوەڕێ دەکات ، ئەگەر کاتی چوونی نوێژ نزیک بوو ئاوی نەھێنا ، ئەو کات تەیەمووم دەکات و نوێژ دەکات ھێشتا کاتی نوێژ نەچووە .\nابن قدامە ڕەحمەتی خوای لێ بێت دەفەرمووێت : (( ھەر کەسێک نەخۆش بێت و نەتوانێ جوولە بکات ، وە کەس نەبێت ئاوی پێ بدات ، ئەوا وەک ئەو کەسە وایە ئاوی دەست نەکەوتووە ، چونکە ھیچ ڕێگای نییە بۆ دەست کەوتنی ئاو ، تەشبیھ کراوە " واتە چوێندراوە " بەو کەسەی بیرێکی ئاوی دەست دەکەوێ بەڵام کەس نییە ئاوی پێ بدات و بۆی دەربھێنێ .\nئەگەر کەسێک ھەبێت ئاوی پێ بدات پێش ئەوەی کاتی نوێژ بڕوات ، ئەوە وەک ئەوە وایە ئاوی دەست کەوتبێت ، چونکە وەک ئەو کەسە وایە ئاوی دەست بکەوێ لە کات دا .\nئەگەر بترسێ لە چوونی کاتی نوێژ پێش ھاتنی ئەو کەسەی ئاوی بۆ دەھێنێ ، ابن موسی دەڵێت : تەیەموم دەکات و نوێژ دووبارە ناکاتەوە .\nئەمە وتەی حەسەنیشە ، چونکە دەست نەکەوتنی ئاو لەکاتی نوێژ وەک ئەوەیە ئاوی دەست نەکەوتبێ . )) "المغني" (1/151) .


ئەردۆغانی مەرگخواز ئاواتی کوژران بۆ منداڵانی وڵاتەکەی دەخوازێت - RojNews\nئەردۆغان لەکاتی پێشکەشکردنی وتارێک لە کۆنگرەی ئاکەپەدا منداڵێکی بانگ کردە لای خۆی و ڕوو لە هەموو ئامادەبووان ئارەزووی کوژرانی بۆ کرد و منداڵەکەی خستە گریان.\nدوێنێ ئەردۆغان لە کاتی قسەکردنیدا لە کۆنگرەی شاری ماراشی ئەکەپەدا، منداڵێکی بە جلی سەربازییەو بانگ کردە سەر سەکۆکە و بە پێکەنینەوە باسی لە مردنی کرد.\nئەردۆغان پاش ئەوەی منداڵەکەی بانگ کردە سەر سەکۆکە، دەستی خستە سەر شانیی و بە پێکەنینەوە دەستی کرد بە قسەکردن لە بارەی هێزە سەربازییەکانی تورکیاوە، لە کاتێکدا منداڵەکە ترسابوو و دەگریا.\nئەردۆغان ڕوو لە ئامادەبووان وتی: سەیر بکەن، ئێمە سەربازی ئاوا تایبەتیشمان هەیە، بەڵام سەربازە تایبەتەکانمان وەک ئەو منداڵە ناگرین (وەک ئەوەی بیەوێت گاڵتە بە گریانی کچەمنداڵەکە بکات)، سەیرکەن ئاڵای تورکیاش بە سەر سنگییەوەیە.\nپاشان ڕووی کردە مندالەکەو وتی: ئیشاڵا پاش ئەوەی کوژرای، ئەو ئاڵایە لە تەرمەکەتەوە دەپێچین.\nدوایە بە پێکەنینێکی نەخۆشخانەوە بە منداڵەکەی وت: ئامادەی؟\nئەردۆغان بەم شێووەیە ڕۆحییەتی مەرگ خوازی و مەرگ پەرەستیی خۆی دەخاتە ڕوو و لە جیاتیی ئەوەی بیر لە داهاتوویەکی ڕوناک بۆ منداڵانی وڵاتەکەی بکاتەوە، ئاوا بە ئاشکرا وەک قوربانی سەیریان دەکات و پاڵیان پێوەدەنێت بەرەو مەرگ.\nجێگای باسە، ئەو ڕۆحییەتە شەڕخوازییەی ئەردۆغان، بووە بە بەشێک لە ڕۆژەڤی میدیاکانی تورکیا و تۆڕە کۆمەڵایەتییەکان و ڕووبەڕووی چەندین ڕەخنە کراوەتەوە.


7 كەس لە زیندانی شیراز لەسێدارە دران – زاگرۆس پۆست\nماڵەوە / ئێران / 7 كەس لە زیندانی شیراز لەسێدارە دران\n7 كەس لە زیندانی شیراز لەسێدارە دران\nهه‌ینی 27 ئازار 2015\tئێران, مافی مرۆڤ, هەواڵ 82 جار خوێنراوه‌ته‌وه\n7 كەس لە زیندانی عادڵ ئابادی شاری شیراز لەسێدارە دران.\nبە پێی راپۆرتی كۆمەڵەی چالاكانی مافی مرۆڤ لە ئێران، سەرلەبەیانی دوێنێ پێنجشەممە 5ی مانگی خاكەلێوە، 7 كەس لە زیندانی عادڵ ئابادی شاری شیراز لەسێدارە دران.\nئەو كەسە ئێعدام كراوانە تاوانی پەیوەندیدار بە مادەهۆشبەرەكانیان لەسەر بووە هەفتەی رابردوو بە مەبەستی جێبەجێ كردنی حوكمی ئێعدامەكەیان رەوانەی ژووری تاكەكەسی زیندانی عادڵ ئابادی شیراز كرابوون.\n6 كەس لەو ئێعدامیانە لە زیندانی پیربەنای شیرازەوە هێنرابوونە عادڵ ئاباد و یەكێكیشیان هەر لەو زیندانەدا بوو.\nلە شوناسی ئەو كەسانە، كە لە یەكەم رۆژانی ساڵی نوێ و جێژنی نەورۆز، لە بێدەنگی راگەیاندنەكان و بە بێ ئاگاداركردنەوە لە لایەن دەزگای قەزاییەوە ئێعدام كران، هیچ زانیارییەك لەبەردەستدا نیە.\nشایانی باسە، بەشی زۆری ئێعدامەكان لە ئێران پەیوەندیی بە تاوانەكانی مادەی هۆشبەرەوە هەیە، كە ناڕەزایی و رەخنەی زۆری رێكخراوی نەتەوەیەكگرتووەكان و چالاكانی مافی مرۆڤی بەرامبەر بە حكومەتی ئێران كردووەتەوە.\nشایانی باسە، لە سەرەتای ساڵی 2015ی زایینیەوە تا ئێستا (واتە لە ماوەی 3 مانگی رابردوو) نزیكەی 300 كەس لە لایەن دام و دەزگای ئەمنیەتی و قەزاییەكانی كۆماری ئیسلامیەوە ئێعدام كراون.


داخوازی سەدر لە خەڵک بۆ خوێندنی نوێژی هەینی میلیۆن کەسی - IUVMPRESS\nبە پێی ڕاپۆرتی IUVMPRESS بە گێڕانەوە لە ئاژانسی هەواڵی مێهر، موقتەدا سەدر رێبەری ڕەوتی سەدر بە بڵاوکردنەوەی پەیامێک جەختی کرد: خەڵکی عێراق دەبێ گردبوونەوەیەکی ئاشتی‌خوازانە و لە هەمان کاتدا توورە بۆ سازدانی عێراقێکی نوێ لە رێگەی بەڕێوەبردنی نوێژی ملیۆنی لە رۆژی هەینیدا بەڕێوە ببەن.\nوتیشی: گردبوونەوە و نوێژی هەینی ئەندامی گەندەڵکاران دەلەرزێنێت و ڕایاندەچڵەکێنێت.\nلە پەیامەکەی موقتەدا سەدردا هاتووە: باوەرداران بە بۆنەی ساڵڕۆژی بەڕێوەچوونی یەکەمین نوێژی هەینی لە مزگەوتی کووفە لە دوای شەهیدبوونی حەزرەتی عەلی، خۆیان بۆ بەڕێوەبردنی نوێژ ئامادە بکەن؛ ئەی بڕواداران بە لە بەرکردنی کەفەن خۆتان بۆ یارمەتی گەیاندن بە مەرجەعیەتی ئایینی و وەلیەکەتان ئامادە بکەن.\nلە کۆتایی پەیەماکەشدا هاتووە: ئەی بڕواداران دژایەتی خۆتان لە گەڵ تایفەگەری، گەندەڵی، تیرۆریزم و داگیرکاری دەرببڕن.\nموقتەدا سەدر: کۆتایی بێنن بە سەرکوتکردنی ناڕازیان\nبه‌رهه‌م ساڵح ئامۆژگاری باڵیۆزانی ئه‌ورووپی ده‌کات


كۆمه‌ڵناسی چۆن له كێشه كۆمه‌ڵایه‌تییه‌كان ده‌ڕوانێت؟\nله پێناسه‌كردنی كێشه‌ی كۆمه‌ڵایه‌تی ئه‌شێ بڵێین ڕه‌وشێكی خراپ هه‌ڵتۆقیوه كه ژماره‌یه‌كی زۆری خه‌ڵك كه‌م تا زۆر له‌باره‌یه‌وه زانیارییان هه‌یه و پشتڕاستیی چاره‌سه‌ركردنی ده‌كه‌ن له ڕووی سیاسیی و ده‌وڵه‌تدارییه‌وه. كێشه‌ی كۆمه‌ڵایه‌تییه‌كان زه‌ره‌ر و زیانێكی یه‌كجار زۆریان بۆ سه‌ر كایه‌كانی كۆمه‌ڵگا هه‌یه به دیاریكراوی: بۆ سه‌ر به‌رژه‌وه‌ندییه ئابوورییه‌كانی خه‌ڵك، به‌رژه‌وه‌ندییه سیاسییه‌كانیان، به‌ها ئیتیكییه‌كانیان، بۆ سه‌ر ژینگه و كه‌شوهه‌واكانیان و تا هتد.\nله هه‌ر بارودۆخێكدا، ئه‌م زه‌ره‌ر و زیانانه تا ئه‌و كاته‌ی واقعی و به‌رجه‌سته‌ن بۆ ئه‌وه‌ی بتوانرێ لایه‌نه نێوده‌وڵه‌تیی، مێژوویی، سایكۆلۆژیی و كۆمه‌ڵایه‌تیی و ڕه‌هه‌نده‌كانی تر ببینرێت ئه‌وكات به كێشه‌ی كۆمه‌ڵایه‌تیی له قه‌ڵه‌م ئه‌درێت. هۆكاری بایه‌خه‌كانی ئه‌م هه‌موو به‌ڵگه و ڕه‌هه‌ندانه به‌م هۆیه‌وه‌یه كه بنه‌مایه‌كی ڕیالیزمانه‌یه بۆ هه‌نگاونان. وێڕای ئه‌وه‌ش، نه‌زانیی و ڕه‌شۆكیی له‌م پرسانه‌دا كاریگه‌رییه‌كانی زۆر قورس ده‌بێت، چونكه ئه‌وه‌ی خه‌ڵك لێی بێ ئاگایه زه‌ره‌ر و زیانێكی زۆریان لێ ده‌دا. هه‌روه‌ها ده‌بێ ژماره‌یه‌كی زۆری خه‌ڵك هه‌بوونی كێشه‌ی كۆمه‌ڵایه‌تی دیاریبكه‌ن و بیخه‌نه ژێر تاوتوێییه‌كی سیاسیی قووڵه‌وه. هه‌ر چه‌نده ئه‌شێ بپرسین كێن ئه‌وانه‌ی به‌شداری له‌م مشتومڕانه‌دا ده‌كه‌ن له‌كاتێكدا نزیكترین توێژ و لایه‌ن له به‌شداری له‌م مشتومڕانه ئه‌و كه‌سانه‌ن كه زیانێكی زۆریان به هۆی هه‌بوونی كێشه‌ی كۆمه‌ڵایه‌تییه‌وه كردووه و بونه‌ته قوربانی جا ئه‌و تویژه له هه‌ر ئاست و پێگه‌یه‌كی كۆمه‌ڵایه‌تیی و سیاسیی و كولتوورییدا بن.\nله لایه‌كی تر، پاڵنه‌ره‌كانی خه‌ڵك بایه‌خێكی زۆر هه‌یه و به‌م هۆیه‌یه كه‌هیچ پێودانگێكی زانستییی بۆ دیاریكردنی ئه‌م بابه‌ته نییه كه ئاخۆ كام ڕه‌وش كێشه‌ی كۆمه‌ڵایه‌تییه و كه‌م ڕه‌وشیش كێشه‌ی كۆمه‌ڵایه‌تیی نییه. ژیانی گشتیی، لایه‌نی كه‌م له كۆمه‌ڵگا دیموكراته‌كاندا پرۆسه‌یه‌كی چاودێرییانه و كۆنترۆڵییه كه تیایدا تاكه‌كان و گرووپه‌كان بۆ سه‌ره‌نجڕاكێشانی ساسه‌تمه‌تداران و هاوڵاتیانی ئاسایی پێكه‌وه چاودێری ده‌كه‌ن. ئه‌م سه‌ره‌نجڕاكێشییه گۆڕینی ئه‌و ڕه‌وشه خراپانه‌یه كه كه‌سه‌كان به‌شێوه‌ی كه‌سیی یان تایبه‌تیی ئه‌زموونی ده‌كه‌ن، واته ئه‌و كێشه‌ی كۆمه‌ڵایه‌تییانه‌ی كه ئه‌شێ چاره‌سه‌ر بكرێن. ئه‌م پرۆسه سیاسییه به‌ده‌ره له‌مه‌ی كه كێشه‌ی كۆمه‌ڵایه‌تییه‌كان به‌درێژایی كات ده‌گۆڕێن و زۆرجار هیچ ئاماژه‌یه‌ك به گۆڕانی ڕێژه و ئاسته‌كه ناكات.\nكێشه‌ی كۆمه‌ڵایه‌تی ئه‌شێ لایه‌نیكه‌م له سێ گۆشه‌وه تاوتوێ بكرێت:\nگۆشه‌ی یه‌كه‌م: له گۆشه‌ی كۆمه‌ڵناسیی مه‌عریفه‌وه: ئه‌و پرۆسه‌یه‌یه كه له دوو توێیه‌وه واقیعه‌ت به‌شێوه‌یه‌كی كۆمه‌ڵایه‌تیی هه‌ڵده‌هێنجێنرێت. له‌م دۆخه‌دا له هه‌وڵی تێگه‌یشتنیی ئه‌مه‌ین كه چۆن و له‌به‌رچی ڕه‌وشێكی خراپی دیاریكراو، نه‌ك ڕه‌وشێكی تر، وه‌ك كێشه‌ی كۆمه‌ڵایه‌تیی ده‌ناسرێت.\nگۆشه‌ی دووه‌م: له گۆشه‌ی سایكۆلۆژیای كۆمه‌ڵایه‌تییه‌وه: شێوه‌ی مامه‌ڵه‌كردنی خه‌ڵك له‌گه‌ڵ یه‌كتر ه كاریگه‌رییان به‌سه‌ر ئه‌و گرووپانه‌ی تیایدا ئه‌ندامن و كاریگه‌رییان له‌م گرووپانه‌دا. به‌م شێوه‌یه ئه‌شێ ئه‌وه دیاریبكرێ كه چۆن دایباب و هاورێ و ئه‌و كه‌سانه‌ی كه بایه‌خی بۆ داده‌نێن بتوانن ئه‌و له‌و كێشه كۆمه‌ڵایه‌تییه ده‌رباز بكه‌ن.\nگۆشه‌ی سێیه‌م: له گۆشه‌ی بونیادی كۆمه‌ڵایه‌تییه‌وه: شێوه‌ی كاریگه‌ریی ده‌زگای كۆمه‌ڵایه‌تیی به‌سه‌ر به‌های ڕه‌فتاره‌كان. بۆ نموونه ڕێژه‌ی هه‌ژاریی له ئه‌مریكا ڕه‌نگدانه‌وه‌ی كاریگه‌ری بونیادی پرۆسه‌ی هه‌ڵبژاردنی كه‌سیی و به‌رێوه‌بردنی سیاسه‌تی ئابوورییه و هیچ په‌یوه‌ندییه‌كی به‌وه‌وه نییه كه كه‌سه‌كان هه‌ر له خۆیانه‌وه هه‌ژاربن. به‌شێوه‌یه‌كی گشتییتر، ئه‌شێ ئه‌وه بخرێته ڕوو كه بونیادی كۆمه‌ڵایه‌تی چۆن كاریگه‌ری به‌سه‌ر ڕێژه‌ی كێشه كۆمه‌ڵایه‌تییه‌كانه‌وه داده‌نێت. ته‌ماشاكردنێكی بونیادی بۆ كێشه‌ی كۆمه‌ڵایه‌تییه‌كان وه‌ك ئامارزێك بۆ دۆزینه‌وه‌ی ڕه‌هه‌نده شاراوه‌كانی ئه‌م كێشانه، به‌تایبه‌ت له دابه‌شكردنی به‌رژه‌وه‌ندییه‌كان و ڕه‌وته دژه‌كان له كۆمه‌ڵگا سوودمه‌نده. كاتێ خه‌یاڵه‌كانی ئه‌م گۆشه‌یه كۆ ده‌كه‌یته‌وه، وێنایه‌كی كامل له كێشه كۆمه‌ڵایه‌تییه‌كان دێته كایه‌وه.


حیزبی دێموکرات: ڕێژیمی ئێران سەرچاوەی کێشە و گرفتەکانی ناوچەکەیە\n11:10 - 16 خەزەڵوەر 2719\nکوردستان میدیا: کۆبوونەوەی هاوبەشی ناوەندی سیاسی و دەستەی کارگێڕیی حیزبی دێموکراتی کوردستانی ئێران بەڕێوەچوو. لەو کۆبوونەوەیەدا لەسەر ئەوەی که ڕێژیمی ئێران سەرچاوەی کێشە و گرفتەکانی ناوچەکەیە، جەخت کرایەوە.\nڕۆژی چوارشەممە، ١٥ی خەزەڵوەری ١٣٩٨ی هەتاوی، کۆبوونەوەی هاوبەشی ناوەندی سیاسی و دەستەی کارگێڕیی حیزبی دێموکرات، بە چەند ساتێک بێدەنگی بۆ یادی شەهیدانی کوردستان و بەتایبەت شەهیدانی ئەم دواییانە، دەستی پێکرد.\nلە سەرەتای کۆبوونەوەکەدا، لێپرسراوی گشتیی حیزبی دێموکرات، وێڕای خستنەبەرباسی دەستووری کاریی کۆبوونەوەکە، ڕاپۆرتی سیاسیی ئامادەکراو لە لایەن ناوەندی سیاسی و ڕا و سەرنجی خۆی بۆ باشتر و بەهێزترکردنی ڕاپۆرتەکەی خستە بەرباس.\nڕاپۆرتی سیاسیی ئاماژەپێکراو کە ناوەڕۆکی کۆبوونەوەی ئەمجارەی ناوەندی سیاسی و دەستەی کارگێڕی بوو، لێکدانەوە و شیکردنەوەی دۆخی ئێستای ناوچەی ڕۆژهەڵاتی نێوەڕاست و بەتایبەت دۆخی ئێران و عێراق و لوبنان بوو.\nڕۆژهەڵاتی نێوەڕاست بە دۆخێکی هەستیاردا تێدەپەڕێت و هاوسەنگیی هێز کە دوای ڕووخانی بلۆکی سۆڤیەت و بەتایبەت دوای هێرشی عێراق بۆ سەر کوەیت لە دوو دەیەی ڕابردوودا هاتبووە ئاراوە، ئێستا خەریکە لە ناوچە دەگۆڕێت و کاریگەریی خراپ و باشی لەسەر دۆخی کورد داناوە و زیاتریش دەبێت.\nهەر لە کۆبوونەوەکەدا باسی دۆخی ئێستای ئێران و هەنگاوە پێشێلکارییەکان و دۆخی نالەباری ئابووری خرایە بەرباس.\nلە تەوەرێکی دیکەی کۆبوونەوەکەدا باسی خۆپیشاندانەکانی خەڵکی وەزاڵەهاتوو لە عێراق و لوبنان کرا کە لە شێوازی حکوومەتداریی نزیک لە ئێران و دەستێوەردانەکانی سپای پاسداران و گەندەڵییەکان وەزاڵە هاتوون و ناڕەزایی خۆیان دەردەبڕن.\nڕاپۆرتی سیاسیی کۆبوونەوەکە پێی وایە کە ئەم گەندەڵی و ئاڵۆزی و دۆخە نالەبارەی ژیانی خەڵک لە عێراق و لوبناندا، بەهۆی دەستێوەردان و سیاسەتە شەڕەنگێزی و ئاژاوەگێڕییەکانی ڕێژیمی تارانەوە هاتوونەتە ئاراوە و هەر بۆیە خەڵک هاواری دەرکردنی ئێران لە وڵاتەکەیان دەکەن.\nلێکدانەوەی سیاسیی کۆبوونەوەکە لەسەر پشتیوانیی حیزبی دێموکرات لە داخوازیی ڕەوای خەڵکی وەزاڵەهاتووی باشووری عێراق و هەروەها پشتیوانی لە مافە ڕەوا و نەتەوەییەکانی کورد لە کوردستانی عێراق و مافە بنچینەییەکانی هەرێمی کوردستان پێداگر بوو و پیشوازیی لە هاودەنگی و یەک هەڵوێستیی لایەنە سیاسییەکانی کورد لەو بەشە لە کوردستان کرد.\nکۆبوونەوەکە وێڕای هەڵسەنگاندنی هۆکارەکان و خستنە بەرباسی ئەگەرەکانی لێکەوتەی سیاسیی دۆخەکە و کاریگەرییان لەسەر کورد لە هەموو بەشەکاندا، بڕیار و ڕاسپاردەی پێویستی بە ڕێبەریی حیزب دا کە لە بەرامبەر ئەگەرە جیاوازەکاندا هەڵوێست و ئامادەکاریی پێویستی هەبێت.\nبەشدارانی کۆبوونەوەکە دوای پێشکەشکرانی ڕاپۆرتەکە و شیکردنەوەکانی "مستەفا هیجری"، هەر کامەیان ڕا و تێبینیی خۆیان هێنایە ئاراوە و ڕاپۆرتەکەیان دەوڵەمەندتر کرد.\nکۆبوونەوەکە ئێوارەی هەمان ڕۆژ کۆتایی پێهات.\n١٦ی خەزڵوەری ١٣٩٨ی هەتاوی\n٧ی نۆڤامبری ٢٠١٩ی زایینی


بەنزینی 690 دیناریی Archives - تۆڕی میدیایی خەڵک\nتۆڕی میدیایی خەڵک / بەنزینی 690 دیناریی\nخەڵك کیلۆیەک ماسی بە ١٠ هەزار دینارە، فرۆشیارانیش دەڵێن ئێستا خواست لەسەر ماسی کەمی ٪٧٥ کەمی کردووە، پێناچێت بەم نزیکانە نرخی ماسی هەرزان ببێتەوە. ئێستا وەرزی زاوزێی ماسییە، بەو هۆیەوە نرخی ماسی گران بووە، لە کاتێکدا پێش ئەم وەرزە نرخەکەی کەمتر لە چوار هەزار دینار بووە، بەڵام بەهۆی وەرزی زاوزێی ماسییەوە نرخی کیلۆیەک ماسی بووەتە دوو هێندە. هاوکات لە ئێستادا ڕێگا بە هاوردەکردنی هیچ جۆرە ماسییەک لە وڵاتی ئێرانەوە نادرێت، لە کاتێکدا پێشتر چەند جۆرێک ماسی لەو وڵاتەوە هاوردە دەکرا. ئێستا کیلۆیەک ماسی کاربی باشوری عێراق لە شەقامی ٣٠ مەتری ئازادی، کە شوێنێکی سەرەکی ماسی فرۆشانە، بە ١٠ هەزار دینارە، حەسەن ئەبوبەکر، ١٩ ساڵە کاری ماسی فرۆشی دەکات، دەڵێت لە یەکەم ڕۆژی ڕەمەزانەوە نرخی ماسی بەرەو گرانی چووە، لە ٧هەزار دینارەوە تا ١٠ هەزار دینار هاتووە. وێڕای وەرزی زاوزێی ماسی، بەشێکی دیکە لە هۆکاری گرانبوونی نرخی ماسی بۆ بێ ئاوی و وشکەساڵی دەگەڕێنێتەوە، هاوکات نرخی عەلەفیش زیادی کردووە، بەو هۆیەوە ئێستا بەشێوەیەکی بەرچاو خواست لەسەر ماسی ٪٧٥ کەمی کردووە. ئەو ماسی فرۆشە پێش گرانبوونی ماسی، ڕۆژانە بە لایەنی کەمەوە تۆنێک ماسی دەفرۆشت، بەڵام ئێستا ٣٠٠ کلیۆ ماسی بە سێ بۆ چوار ڕۆژ دەفرۆشێت، دەڵیت "گرانە خەڵك بۆی ناکڕێت، موشتەری دەناسین یان نایکڕێت یاخود زۆر کەمتر لە جاران دەیکڕێت، نرخی ماسی لە یەکەم ڕۆژی ڕەمەزانەوە گران بووە". ئاماژە بۆ ئەوەش دەکات، کە گرانی نرخی ماسی تا سەرەتای مانگی تەمووز بەردەوام دەبێت، دوای ئەوە نرخەکەی بەرەو کەمبوونەوە دەچێت.\nتاگ: بەنزینی 690 دیناریی\nلە بارەی بەنزینی 690 دینارییەوە ڕوونكردنەوە دەدرێت\nخەڵك- لیژنەی سوتەمەنی قائیمقامیەتی هەڵەبجە لەبارەی بەنزینی…


کاروان حەمید حەلاق\nکاری ئەم جارەمان گۆرانی (کە دەڵێن ئەمڕۆ دەشت و کێوو شینە)یه، بەڵام بە شێوەی جیاواز بەرهەممان هێناوە.\nئەم گۆرانییە بە چەند زمانێکی جیاواز وتراوە كه بریتییە له‌كوردی، عه‌ره‌بی، توركی و یۆنانی. هەر میلەتەو بەموڵکی خۆی دەزانێ دوای گفتوگۆو قسە کردنێکی زۆر لەسەر سەرەتایی دروست بوونی ئەم گۆرانییە، بەڵام هیچ کاممان دانمان نەناو نکۆڵیمان کرد لەوەی موڵکی میلەتێکی تر بێت بۆیە بڕیارمان دا پارچەکانی ئەم گۆرانییە کۆبکەینەوەو بیکەین بەگۆرانییەکی هاوبەش و سەرنجڕاکێش تا زۆرترین گوێگری هەبێت.\nمن وەک کاروان حەمید حەلاق نازانم مێژووی دروست بونی ئەم گۆرانییە بۆ کێ و بۆ کەی دەگەڕێتەوە، بەڵام من مامۆستا (مەزهەری خالقی) بەخاوەنی ئەم گۆرانییە دەزانم.\nمن وەک کاروان حەمید حەلاق بیرۆکەی ئەم کارەم لا دروست بوو کە بە هاوبەشی و بە چەند زمانێکی جیاواز وەک زمانی کوردی و عەرەبی و تورکی و یۆنانی ئەم کارە بەرهەم بێنین و وەک و خۆی بیهێڵینەوە ڕەسەنایەتی تێدا بپارێزین به‌ڵام به شێوازێكی هاوچه‌رخ و ستایلێكی نوێ.\nكاری ئه م بەرهەمه له ستۆدیۆی یاد میدیاوە به‌رهه‌م هێنراوه لهولاتی هوڵه‌ندا كه خاوه‌نی هونه رمەند (بافل سەرهەنگ)هو كاری موزیك و ڤیدیۆش له‌لایه‌ن ستودیۆی یادمیدیاوه كراوه. سوباس بو ئه و كه‌سانەی هه ر له‌سەرەتاوه له‌م پرۆژه‌یەدا هاوكار بون كه بریتین له ١٠ هونه‌رمه‌ندی كوردی و بیانی.\nئەم بەرهەمە ٢٠ی تەموز بڵاودەبێتەوە.


(ڕەوانەکراوە لە ئێراقەوە)\nعێراق بە ناوی فەرمی کۆماری عێراق (بە عەرەبی: جمهورية العراق) وڵاتێکە لە رۆژھەڵاتی ناوەڕاست. کۆماری عێراق لە ساڵی ١٩٢١ دامەزراوە، لە سەرەتای دامەزراندنییدا لەسەر شێوازی سیستمی حوکمڕانی پاشایەتی بوو و لە ساڵی ١٩٥٨ بە سەرکەوتنی شۆڕشی ١٤ی تەممووز سیستمی کۆماری بەرقەرار بوو.\nھێرشی ئەمریکا بۆسەر عێراق لە ساڵی ٢٠٠٣دا، بە خاڵی گۆڕان لە عێراقدا بەتایبەتی و ناوچەکە بە گشتی دادەنرێت، ئەم شەڕە بوو بەھۆی زیانێکی گیانی زۆر لە ڕیزی خەڵکی مەدەنیی عێراقییدا، بۆشاییەک لە ئاسایشی عێراقدا دروستبوو کە بوو بەھۆی حاڵەتێکی نائاسایش و گرژ بێجگە لە ھەموو عێراق بێجگە لە ھەرێمی کوردستان، لە ھەمان کاتدا ھەندێک لەو بڕوایەدان ھاتنی ھێزەکانی ئەمریکا بۆ عێراق ئەنجامی باشی ھەبوو ئەویش لابردنی ڕژێمی پێشووترە.\nدوای وەفاتی محەممەد لە ساڵی ٦٣٢ خەلیفەی یەکەم ئەبوبەکر ھێرشێکی کرد دژی ساسانیەکان و ڕۆما. ئەوە بوو خواروی عێراقیان داگیرکرد و خالیدی کوڕی وەلید سەرکردەی ھێرشەکە بووە. لە ساڵی ٦٣٤-٦٤٤ زایینی لەژێر دەسەڵاتی خەلیفەی دووەم عومەر ھێزی خۆیان لەم دوو شارە کۆ کردبۆوە و موسڵیش لەژێر دەسەڵاتی ساسانیەکان دەرھێندرا و لە نەھاوەندیش دۆڕان بەم شێوەیە عەرەبەکان دەسەڵاتیان لە ڕۆژ ئاوا و ناوە ڕاستی ئێران ھەبوو بێجگە لە تەواوی عێراق. پەیوەندی لە نێوان عەرەبە مسوڵمانەکان و خەڵکی ناوچەکە پەرەیەکی باشی سەند.\nلەکاتی خەلافەتی ئەمەویدا گەلێک کودە تا لە عێراق کران یەکێک لە نەوەکانی مامی پێغەمبەر عەباس (ئەبو موسلیم) کەپشت گیرییەکی زۆری ھەبوو لەلایەن ئەو ھێزانەی کە دژی خەلافەتی ئەمەوی بوون بەتایبەتی لەلایەن شیعەکانەوە. لە ساڵی ٧٤٧ ھێزی ئەبوو موسلیم لە یەکیاندا لەگەڵ ئەمەویەکان ئەوە بوو سەرکەوتن و عێراقیان گرت و بوو بە یەکەم خەلافەی عەباسیەکان لە بەغدا. لەژێر دەسەڵاتی حەوت خەلافەتی یەکەمی عەباسیدا بەغداد بوو بە سەنتەری دەسەڵات، لەوێ زانست و فەیلەسوفی و ڕۆشنبیری و بازرگانی گەشەیەکی چاکی کرد. خەلافەتی عەباسی دەسەڵاتی جگە لە عێراق و ئیسپانیا و باکووری ئەفریقا، سووریا، کەنداوی عەرەبی، ئێران و گەلێک ناوچە لە ئاسیای ناوەراست و ھیندستان گرتەوە. لە ساڵی ٩٤٥ بە غدا داگیرکرا لەلایەن بویودیەکان کە شیعە بوون. لە ساڵی ١٠٥٥ تورکەکان (سەلجووقییەکان) کە سونی بوون دەستیان بە سەر بیودەکان داگرت. لەلایەن عەباسیەکانەوە سەرکردەی سەلجوقیەکان توغریل بەگ بە ناوی مەلیکی ڕۆژھەڵات ناو دەبرد. لەژێر دەسەڵاتی سەلجوقی بە سەرکردایەتی مالیک شا فەرمان رەوایەتی خۆی گەورە کرد بۆ ڕۆژھەڵاتی دەریایی ناوەڕاست و ئاسیای بچووک و گەلێک بەش لە کەنداوی عەرەب. لە ھەمان کاتدا عێراق لە پێش کەوتن دا بوو لە بارەی ڕۆشنبیری و زانستی دا لە دوای مردنی مالیک ویلایەتەکە ھەڵوەشایەوە.\nعێراق دژی پلانی دابەشکردنی فەلەستین بوو لە ووڵاتە یەکگرتووەکان و بەشداری بەھێزی چەکداری شەڕی عەرەب و ئیسرائیل کرد لە ساڵی ١٩٤٨. بەرھەم ھێنانی نەوت زیادی کرد و بۆڕی نەوت بۆ لوبنان و سوریا دروست کران لە نێوان ساڵەکانی ١٩٤٩بۆ١٩٥٢، ئەوەش بۆ ھۆی پەرەسەندنی ئابووری ووڵاتەکە. ئەو ھێزانەی کە دژی ڕژێم بوون زۆر بەخێرایی لە زیاد بوون دا بوون، بەھۆی ناڕەزای دژی ڕژێم و بەڕازی نەبونی ھاوبەشیکردنی ڕژێم لە پەیمان نامەی بەغدا لە ساڵی ١٩٥٥. ھەروەھا لە بەر ئەوەی ڕژێمی نوری کەوتبۆ پارە خواردن و بەرتیل خواردن و خەڵکی سیاسی دژ بە ئەو ئازارو ئەشکەنجە دەدران. لە ساڵی١٩٥٨کودەتایەک دژی مەلیکایەتی فەیسەڵی دوو نوری سەحید بەرپا بوو کە ناوی بە شۆڕشی ١٤ی ئەیلوول دانرا. لە کودە تایەکەدا مەلیک فەیسەڵی دوو، و ئەمیر ئەبدوڵڵا کوژران و نوری سەئید لە ڕێگای ھەڵاتن دا کوژرا.\nشەڕەکە لە نێوان ئێران و عێراق دا ڕوویدا ئێران بەسەرکردایەتی ئایەتوڵا خومەینی و عێراق بەسەرکردایەتی سەدام حوسێن، لە ساڵی ١٩٨٠ تا ١٩٨٨ شەڕەکە ٧ ساڵ و ١٠ مانگ و ١٦ ڕۆژی خایاند. لە ساڵی ١٩٨٠ عێراق دەیەویست، سنوری شەتلعەرەب بگێرێتەوە بۆ خۆی کە لە ساڵی ١٩٧٤ عێراق دابووی بە ئێران لە بری ئەوەی ئێران ھاریکاری کوردەکان نەکات. عێراق ھاریکاریەکی تەواوی ھەبوو لەلایەن ووڵاتە عەرەبیەکانەوە دژی شیعەی ئێران. لە شەرەکەدا ئەورووپا و یابان وڵاتی دورگەی عەرەبی بەتایبەتی سعودیە ھاریکاری عێراقیان دەکرد بەپارە (قەرز) بە نزیکەی ٨٠ میلیارد دۆلاری ئەمریکی. دوای ڕاوەستانی شەڕ، ووڵاتەکان دەیان ویست قەرزەکانی خۆیان لەگەڵ عێراق باس بکەن. بەڵام عێراق خۆی لە گێلی دەدا. ئەمریکا کە قەرزی نەدابوو بە عێراق لە جیاتی ئەوە قەرزی پێداو یارمەتی خواردەمەنی بە عێراق دەدا. ئەمریکا گەلێک کومپانیای نەوتی عێراقی کڕی و ھاوکاری ئەمریکا و عێراق زۆر گەرم بوو تا ئەو کاتەی عێراق لە ساڵی ١٩٩٠ کوێتی داگیر کرد، و لە ھەمان ساڵ دا پەیمانی ئاشتی لە نێوان ئێران و عێراق مۆر کرا. دوو سەبەبی ھێرشی عێراق بۆسەر کوێت، یەکەم: عێراق دەی گوت کوێت سەر بە عێراق بووە و یەکێکە لە ناوچەکانی بەسڕە و. سەبەبی دووەم: داواکردنی کوێت لە قەرزەکانی کە دابووی بە عێراق دژی شەڕی ئێران.\nدەکەوێتە باشووری ڕوژئاوای ئاسیا و باکووری ڕوژھەلاتی نیشتمانی عەرەبی. تورکیا دەکەوێتە باکوورییەوە و لای ڕوژھەلاتی ئێرانە و ھەریەک لە سووریا و ئوردن و عەرەبستانی سعوودی دەکەونە ڕۆژئاوایەوە، و کووەیت و کەنداوی عەرەبی لە باشوورییدان.\nبەپێی ئامارەکانی ساڵی ٢٠٢١ ژمارەی دانیشتووانی وڵاتی عێراق ٤١،٠٠٠،٠٠٠ کەس بووە کە دەکاتە ٠٫٤٨ لەسەدی ڕێژەی خەڵکی جیھان. تەمەنی مام‌ناوەندی خەڵکی ئەم وڵاتە ١٩٫٩ ساڵە. ھەروەھا ٦٦ لەسەدی دانیشتووانی وڵات لە شارەکان دەژین.\nئەوانەی تەمەنیان لە ٦٥ سال بەرەو سەرەوەیە؛ چینی سێیەم وەک چینی یەکەم چینێکی بەکار بەرە ژمارەیەکی زۆری لە ژن و بێوەژن وپیرو پەک کەوتەی تێدایە، کە تێکرای ژمارەکەی لە سالی ١٩٨٧ ٥٤٦٫٦٦٥ کەس بوو واتا رێژەکەی ٣٫٣ ٪ ھەمووی دانیشتووانی عێراق بوو، ئەم رێژەیەش کەمە ئەگەر بەراوورد بکەین لەگەل ولاتانی تری جیھان.\nعێراق دابەش دەبێت بۆ ١٩ ناوچەی کارگێڕی کە بە پارێزگا ناو دەبرێن، چوار لەم شارانە (سلێمانی و ھەولێر و دھۆک و ھەڵەبجە) ئەکەونە ھەرێمی کوردستان لە عێراقدا:\nوەرگیراو لە «https://ckb.wikipedia.org/w/index.php?title=عێراق&oldid=886977»\nدواجار لە ١٧:٥٨ی ١٦ی کانوونی دووەمی ٢٠٢٢ دەستکاری کراوە\nئەم پەڕەیە دواجار لە ١٧:٥٨ی ١٦ی کانوونی دووەمی ٢٠٢٢ نوێ کراوەتەوە.


دەنگدان بە کاندیدەکەى پارتى\nبۆچوونى جیاواز لەناو فراکسیۆنى گۆڕان سەریهەڵداوە لەبارەى دەنگدان بە کاندیدى پارتى بۆ وەزارەتى سامانە سروشتییەکان، بریاردەرى فراکسیۆنەکە جەخت لە دەنگدان بەو کاندیدە دەکاتەوە، بەڵام ئەندامێکى فراکسیۆنەکە دەڵێت دەنگى پێنادات.\nبڕیارە سبەینێ پەرلەمانى کوردستان کۆبێتەوە بۆ دەنگدان لەسەر کەمال ئەتروشى کاندیدى پارتى بۆ وەزیرى سامانە سروشتییەکان، دواى ساڵ و نیوێک لە دەستبەرکاربوونى کابینەى نوێ و بەرێوەبردنى پۆستەکە لەلایەن مەسرور بارزانى سەرۆکى حکومەتەوە.\nجەلال محەمەد بریاردەری فراکسیۆنی گۆڕان لە پەرلەمانی کوردستان لە لێدوانێکدا بۆ "ناس کورد" ئەمڕۆ (سێ شەممە 5ی کانونی دووەمی 2021) ڕاگەیاند، "وەکو فراکسیۆنی گۆڕان بەشداری دانیشتنی پەرلەمان دەکەین و دەنگ بە (د. کەمال ئەتروشی) دەدەین بۆ وەزیری سامانە سروشتییەکان".\nوتیشى "پێمان وایە گرنگە لە ئێستادا ئەو پۆستە پڕبکرێتەوەو پۆستەکەش بدرێتە کەسێکی شارەزاو دەنگ بە د. کەمال ئەتروشی دەدەین و هەر پەرلەمانتارێکیش ئازادە لەوەی دەنگ بدات".\nبەپێچەوانەى هەڵوێستى فەرمى فراکسیۆنى گۆڕان، شایان عەسکەری پەرلەمانتاری فراکسیۆنی گۆڕان لە پەرلەمانی کوردستان لە هەژماری خۆی لە (فەیسبووک) نوسیویەتی "ئەو ھەڵەیە دووبارە ناکەمەوە… بەیانی بەبێ دوودڵی دەنگ نادەم بە کاندیدەکەی پارتی بۆ پۆستی وەزیری سامانە سروشتیەکان".


نووسینی: ڕۆجەر ئیبەرت\nهیچ نهێنیەک لەوەدا نییە کە جۆرج ئۆروێڵ لە ڕۆمانی ١٩٨٤دا ئەو ڕاستیە دەردەخات کە ڕۆمانەکەی دەربارەی داهاتوو نییە بەڵکو دەربارەی ئەو زەمەنەیە کە ئۆروێڵ ڕۆمانەکەی تیادا نوسیووە، ئەو ساڵە پڕ لە بێهیوایانەی پاش جەنگی جیهانی دووەم کە بەڕیتانیا لە برسێتیدا دەژیا. لەو ڕۆمانەدا سۆز و خۆشەویستی وەک تاوان باس دەکرێت و تەماشا دەکرێت، ئەو سۆز و خۆشەویستیەی دەردەبڕدرێت تەنها بۆ سێکس نییە، بەڵکو بۆ کوپێک قاوە و مرەبا و چکلێتیشە. ئەوەی ئۆروێڵ لێی ترساوە لە ناوەڕۆکی ١٩٨٤دا ئەوەیە کە هیتلەریزم، ستالینیزم، حوکمی ناوەند ئەمانە هەموویان پێکەوە یەکبگرن و زەوی بکەنە کەمپێکی زیندانی گەورەی تۆتالیتاری.\nفیلمە نایابەکەی مایکڵ ڕادفۆڕد کارێکی باشی کردووە لە دۆزینەوەی ئەو هێڵە لەنێوان جیهانی ئایندەی پاش ١٩٨٤ و سەردەمی پاش جەنگی جیهانی دووەم کە ئۆروێڵ ڕۆمانەکەی تیادا نوسیووە. پاڵەوانەکەی ئۆروێڵ، وینستۆن سمیس، لە جیهانێکی دڕ و پێکدادانی مرۆڤایەتی، کارگە وێرانبووەکان و نائومێدی هاوڵاتیاندا دەژی بۆ ساکارترین ئەو داواکاریانەی کە ئەو هاوڵاتیانە هەیانە.\nفیلمەکە بە دیمەنی نوسینەوەی مێژوو لەلایەن سمیسەوە دەست پێدەکات: کاری ئەوەیە دۆکومێنتی حکومەتە کۆنەکە بگۆڕێت تاوەکو لە سەردەمی ئێستادا ڕەنگ بداتەوە. پاشان کچێک دێتە ژیانی سمیسەوە، جولیا، کە لە نووسینێکی کورتدا بۆی دەنووسێت، "خۆشم دەوێیت." سمیس و جولیا دەبنە شۆڕشگێڕ ئەویش بەوەی خۆشەویستی لەگەڵ یەک بکەن، بە جادەکاندا پیاسە بکەن، پێکیشەوە مرەبا بخۆن.\nهەموومان دەزانین چیرۆکی ڕۆمانی ١٩٨٤ هێندە ناسراوە کە زۆرینەی خەڵکی دەزانن باسی چیدەکات، بەڵام ئەوەی گرنگە دەربارەی فیلمەکە ئەوەیە کە بەشێوەیەکی زۆرباش توانیویەتی ئەو هەستەی کتێبەکە دەتداتێ، فیلمەکەش هەمان هەست و تامی کتێبەکەی ئۆروێڵت بداتێ. شێوازی کارکردنی ڕادفۆرد لە فیلمەکەدا ئەزموونێکی سەرنجڕاکێشە، هەوڵیداوە وەک چاپلن لە فیلمی "Modern Times" کۆمەڵێک دیالۆگ بەکاربهێنێت کە بۆ ئەوە بەکار نەهاتوون تا بینەر لێیان تێبگات، دێڕەکان بێمانان کاتێک لە تەلەفزیۆنی برا گەورەوە ئەم دێڕانە دەوترێن. چەند فیلمێک لەسەر ئەم ڕۆمانە دروستکراوە و ئەوەی گرنگە دەربارەی ئەم فیلمە ئەوەیە کە زیاتر هەوڵیداوە بچێتە ناو ئەو ڕۆحە تاریکەی کە لەم ڕۆمانەدا هەستی پێدەکەین و لەلایەن ئۆروێڵەوە نووسراوە.


فاشیزم و دیكتاتۆرییەت\nهەندێک ڕۆماننووس هەن، تەنها دەیانەوێت لە ڕووبەری تابۆدا کار بکەن. بەتایبەت ئەو ڕووبەرانەی کە لە وڵاتە دواکەوتووەکاندا تابۆن. بەتایبەت وڵاتانی جیهانی سێیەم، کە تا هەنووکەش هەندێک بیروڕا و ئەعقیەت تێیاندا فەرمانڕەوایە کە مرۆڤ دەگەڕێننەوە بۆ سەدەکانی ناوەڕاست. کاری رۆماننووسی تابۆشکێن ئەوەیە کە لەو تابۆیانە بدات کە موقەدەسن و پێویستە هەوڵی لە موقەدەسخستن بدات. یان ئەو چیرۆک و حیکایەتی ئەو ڕووبەر و کاراکتەرانە بگێڕێتەوە کە ڕووبەری قەدەغە و کاراکتەری نەفرەتلێکراون.\n"شەهید" ئەو رۆمانووسە عێراقیەیە کە لەو دوو رۆمانەی من خوێندوومەتەوە کاری لەسەر ڕووبەری تابۆ کردووە. لە ڕۆمانی یەکەمیدا "کش وڵات" کە ساڵی ڕابردوو خوێندمەوە و "دانا عەسکەر" کردوویەتی بە کوردی و ناوەندی فێربوون بڵاوی کردووەتەوە کاری لەسەر ئەو ڕووبەرانە کردبوو، کە تابۆن، ئەویش خانەکانی لەشفرۆشیی و ئەو کەسانە لەوێ کار دەکەن. ڕۆمانەکە گفتوگۆیەکی چڕە لەنێوان ئەوەی کێ نەفرەتلێکراوە و کێ وڵاتپارێزە؟ لەگەڵ زۆر پرسی دیکە، کە ئێرە جێگەی باسکردنیان نییە. ئەمساڵیش ڕۆمانی "مێزەردز"م خوێندەوە، کە فەیسەڵ هەمەوەندی کردوویەتی بە کوردی و ناوەندی ڕەهەند چاپ و بڵاوی کردووەتەوە، ئەم رۆمانە، ڕۆمانێکە دیسان لە ڕووبەرێکی تابۆدا نووسەر دەست بە گێڕانەوە و گفتوگۆ دەکات. بێگومان ئێمە نامانەوێت لێرەدا ڕمانەکە بگێڕینەوە و ئەمەش تاڕادەیەکی زۆر کارێکی مەحاڵە، چونکە رۆمانەکە لەو رۆمانانەیە کە گێڕانەوە بۆ کەسانی دیکە ئەستەمە.\nنووسەر لەم ڕۆمانەدا هەوڵی خستنەڕووی دیدێکی نوێ دەکات بۆ مامەڵەکردن لەگەڵ پرسی ئاییندا. ڕەنگە دەستبردن بۆ بابەتگەلێکی وا زۆر لە ڕۆماننووسەکان زاتی ئەوە نەکەن دەستی بۆ بەرن، ڕۆمانێکی سەرکێشیانەیە، ڕۆمانەکە تەنها بە یەک پرسیار دەست پێ ناکات، بەڵکو بەردەوام پرسیار دوای پرسیار لە بیری خوێنەردا دەچێنێت و ئەمەش خوێنەر گیرۆدەی خۆی دەکات تا دەگاتە دوا ڕستەکانی ڕۆمانەکە. حیکایەتەکانی ئەم رۆمانە گەشتێکن بە خوێنەر، بەڵام بە سەرزەمینێک کە یەکەمجارە خوێنەر ڕێی تێدەکەوێت.\nچیرۆکی ڕۆمانەکە، چیرۆکی گەڕانەوەی مرۆڤە بۆ سەرچاوەی سەرەکی ئایینەکان، ئەویش بۆ لای خودا. مرۆڤ لەم رۆمانەدا ڕاستەوخۆ پەیوەندی لەگەڵ خودادا دەبەستێت. پەیوەندییەک کە لای بەشی زۆری ئایینەکان دەبێت لە ڕێی کەسێکی دیکەوە بێت و ڕێگەپێدراو نییە مرۆڤ خۆی ڕاستەوخۆ پەیوەندی لەگەڵ خودای خۆیدا ببەستێ. ڕۆمانەکە تژییە لە ڕەخنەکردنی ئەو کەسانەی ئایین بەلاڕێدا دەبەن، یان بۆ خزمەتی خۆیان بەکاری دەهێنن. قسەکردن لەسەر پیرۆزییەکان لای هەموو ئایینەکان بەگشتی و بەتایبەتیش ئایینە ئاسمانییەکان تاڕادەیەکی زۆر تابۆیە. ئەم رۆمانە دەیەوێت لە نێو ڕووبەری تابۆدا حیکایەتی ئەو مرۆڤە بگێڕێتەوە کە ساڵانێک دەبیتە قوربانی ئایین.\nبۆ من وەکو خوێنەرێکی رۆمان، تەکنیک و گێڕانەوەی رۆمانەکە جێگەی سەرنج نەبوو، بەڵکو ئەوەی جێگەی سەرنج بوو بۆم تێمەی ڕۆمانەکە بوو، ئەو ڕووبەرە تابۆیانە بوو کە نووسەر بە بوێرییەکەی زۆرەوە کاری تێدا کردبوون. بەجۆرێک بەش دوای بەشی ڕۆمانەکە پنتی دیکەی لەنێو ئەو ڕووبەرە تابۆیانە هەڵدەماڵی و ڕووبەری زۆرتری بۆ گفتوگۆ و ڕامان دەسازان.\nدەستخۆشی بۆ کاک فەیسەڵ هەمەوەندی و ماندووبوونی بە وەرگێرانی ئەم ڕۆمانەوە.


سەگێکیشى لەگەڵدا نێژراوە\nڕۆژنامەیەکى بەریتانى بڵاویکردەوە، ئێسک و پروسکى ژنێک و سەگێک دۆزراونەتەوە کە بە یەکەوە نێژراون و بۆ 8400 ساڵ پێش ئێستا دەگەڕێتەوە.\nڕۆژنامەى دەیلى مەیڵى بەریتانى لە ڕاپۆرتێکدا کە "ناس کورد" بەدواداچوونى بۆ کردووە (25ى تشرینى دووەمى 2020) ئاشکرایکرد، ئێسکى ژنێک و سەگێک لەلایەن زانایانى شوێنەوارناسەوە لە سۆڵفسبۆرگ کە 350 میل لە ستۆکهۆڵمى پایتەختى سویدەوە دورە دۆزراوەتەوە.\nڕونیشکراوەتەوە، ژن و سەگەکە 8400 ساڵ لەمەوبەر نێژراون و سەگەکە موڵکى ژنەکە بووە و دواى مردنى لەگەڵیدا نێژراوە، وەک لەو سەردەمەدا باو بووە کە هەرکەس بمرێت شتە بەنرخەکانى لەگەڵیدا بنێژن.\nلاى خۆیەوە پزیشکانى ڤێرتێرنەرى ئاماژەیان بەوە داوە، پشکنینى سەرەتاییان بۆ ئێسکەکانى سەگەگە کردووە و یەکێکە لەو جۆرانەى لەناوچوون و نەماون، هەروەها پاککردنەوە و لابردنى پاشماوەکانى سەر ئێسکەکان چەندین مانگى دەوێت تا لە مۆزەخانە ئێسکەکانى سەگەکە نمایش بکرێت.\nسەبارەت بە مانەوەى پاشماوەى ئێسکەکان بە سەلامەتى "کارڵ بیرسۆن" بەڕێوەبەرى پرۆژەکان لە مۆزەخانەى "پلیکینگ" ئاماژەى بەوە داوە، پێش چەند سەدەیەک بەرزبونەوەیەکى کتوپڕ و توند لە ئاستى دەریا ڕویداوە و ناوچەکەى بە قوڕ و لم داپۆشیەوە، ئەوەش بووەتە هۆى مانەوەى ئێسکەکان.


شـیانی ئۆپه‌راسـیۆنێـكی له‌شـكری توركیا بۆ سه‌ر باكوری عێراق\nی مانگی ده ١٢, ٢٠٠٧\nله كۆبوونه‌وه‌ی ئه‌نجومه‌نی دژه تێرۆر له توركیا بڕیار درا ئاماده‌كاریـیه‌كان بكرێت بۆ شـیانی هێرشـێـكی له‌شـكری له‌ودیو سـنووره‌كانی باكوری عێراقه‌وه بۆ لێدانی بنكه‌كانی پارتی كرێـكارانی كوردسـتان توركیا، كه پارتیـیه‌كی قه‌ده‌غه‌كراوه له توركیادا و ناویشی وا له لیسـته‌كانی ڕێـكخراوه تێرۆریسـته‌كانی وڵاته یه‌كگرتووه‌كانی ئه‌مریكا و یه‌كێتی ئه‌وروپاشـدا.\nئه‌نكه‌ره ڕه‌خنه و ناڕه‌زایی به‌رامبه‌ر سـیاسه‌تمه‌دارانی ئه‌مریكا و یه‌كێتی ئه‌وروپاش هه‌یه چونكه وه‌ك ده‌ڵێت نه‌یانتوانیوه بنكه‌كانی په‌كه‌كه وه‌ك ده‌ڵێت له باكوری عێراق له‌ناو بده‌ن. ئه‌م بڕیاره‌ی ئه‌نجومه‌نی دژه تێرۆر له توركیا پـێویستی به په‌سه‌ندكردنه له لایه‌ن ئه‌ندامانی په‌رله‌مانی وڵاته‌كه‌وه. ئه‌گه‌ر ئه‌و هێرشـه‌ی توركیا كرا كاردانه‌وه‌كان له‌سه‌ر ئاستی نێونه‌توه‌یی چۆن ده‌بن؟\nتوركیا بۆخۆی ده‌ڵێت ئاماده‌یه بۆ له‌ئه‌سـتۆگرتنی هه‌موو ڕه‌خنه و ناڕه‌زایـیه نێونه‌ته‌وه‌یـیه‌كان.\nڕه‌جه‌ب ته‌یب ئه‌ردۆغانی سه‌رۆك وه‌زیری توركیاش ده‌ڵێت توركیا ئاماده‌یه هه‌موو باجێـكی ئه‌و هه‌نگاوه له‌شـكریـیه‌ی بدات.\nتوركیا وه‌ك زۆر له سه‌رچاوه‌كانی واشـنتۆن ئاماژه‌ی پـێده‌كه‌ن هاوپه‌یمانێـكی سـتراتیژی ئه‌مریكایه له ناوچه‌كه و له هاوپه‌یمانێـتی ناتۆشـدا. وێڕای ئه‌وه‌ی ئه‌نجامدانی ئه‌و هێرشه‌ی توركیا بۆ سه‌ر باكوری عێراق له لایه‌ن واشـنتۆنه‌وه به په‌سه‌ند نازانرێت. كۆمیته‌یه‌كی ئه‌نجومه‌نی نوێنه‌رانی ئه‌مریكاش كۆمه‌ڵـكوژی ئه‌رمینیـیه‌كانی به جینۆسـاید ناساند كه له‌سه‌روبه‌ندی یه‌كه‌م شه‌ڕی جیهاندا ئیمپـراتۆریـیه‌تی عوسمانلی ئه‌نجامی دا.\nئه‌نكه‌ره كاردانه‌وه‌ی له‌سه‌ر ئه‌م به‌رنووسه په‌سه‌ندكراوه‌ش هه‌بووه، وه هه‌ر هیچ نه‌بێت بۆ ئێسـتا باڵـیۆزه‌كه‌ی خۆی له واشـنتۆن كێشـاوه‌ته‌وه و وه‌ك ده‌ڵێت بۆ ڕواێژكردن.\nله عێراقی ئه‌مڕۆدا هه‌رێمی كوردسـتان ته‌نها ناوچه‌ی ئارامه كه تا ڕاده‌یه‌ك ئاسایش تیایدا پارێزراوه به به‌راورد له‌گه‌ڵ ناوچه‌كانی تری عێراقدا. زۆر له چاودێران له‌و بڕوایه‌دان ئه‌مریكاش نایه‌وێت ئه‌و هه‌رێمه ئارامه‌ی عێراق له‌ده‌ست بدات.\nكه‌واته لێره‌شه‌وه جێی خۆیه‌تی بـپـرسـین ئایا توركیا له‌سه‌ر كردنی ئه‌و هێرشه چه‌ندێ ڕشده؟ وه ئایاش ئه‌مریكا ئه‌و چرا سه‌وزه‌ی بۆ هه‌ڵده‌كات؟\nبۆ وه‌ڵامی ئه‌م پـرسـیارانه و پـرسـیاری دیكه‌ی په‌یوه‌ست به‌م بابه‌ته هاوكارمان به‌ڵـێن سـاڵح له به‌رنامه‌ی هه‌له‌و واشـنتۆنی ئه‌م هه‌فته‌یه‌دا میوانداری ئه‌م به‌ڕێزانه‌ی كردووه:\nیوسف گۆران، نووسه‌ر و لـێـكۆڵه‌ره‌وه.\nسه‌ردار عه‌بدوڵـڵا، ڕۆژنامه‌نووس.\nده‌توانن گوێبیسـتی ده‌قی به‌رنامه‌كه بن له ڕێـگه‌ی كلیككردنی ئه‌و فایله ده‌نـگیـیه‌ی سه‌ره‌وه. ماوه‌ی به‌رنامه‌كه 45 خوله‌كه.


بزوتنەوەی گۆڕان: مام جەلال و کاک نەوشیروان ته‌واوكه‌ری یه‌كتر بوون – لڤین پرێس\nبزوتنەوەى گۆڕان بە بۆنەی چوارەمین ساڵیادی کۆچی دوایی مام جەلال سکرتێری کۆچکردووی یەکێتی نیشتیوانی پەیامێکی بڵاوکردەوە و تیایدا دەڵێت، ئاماده‌نه‌بونی ئەم سەرکردە گەورەیە کاریگەری نەرێنی زۆری لەسەر روداوە سیاسیەکانی عێراق و ھەرێم كوردستان دروستکرد.\nبزوتەوەی گۆڕان لەو پەیامەیدا دەڵێت: لە یادە ماتەمەدا، بیرەوەری و خەباتی نەپساوەی مام جه‌لال و کاک نه‌وشیروان بەبیردەھێنینەوە، کە لە زۆر وێستگه‌ی دژواردا ته‌واوكه‌ری یه‌كتر بوون بۆ تێپه‌ڕاندنی قه‌یرانه ئاڵۆزه‌كان و مەترسیەکانی سەر نەتەوەکەمان. مه‌خابن مه‌رگ رێگه‌ی پێ نه‌دان پڕۆژه‌ی یه‌كخستنی گوتاری کوردی لەبەغداد و چاكسازی گشتگیر لە ھەرێم بگه‌یه‌ننه دوا وێستگه‌ی كۆتایی.\nراگەیەندراوی بزوتنەوەی گۆڕان\nبۆ چوارەم ساڵیادی کۆچی دوایی مام جەلال\nچوار ساڵ به‌سه‌ر كۆچی دوایی مام جه‌لال، سه‌رۆك كۆماری پێشوتری عێراق و سكرتێری گشتی یه‌كێتی نیشتمانی كوردستان تێده‌په‌ڕێت، ئاماده‌نه‌بونی ئەم سەرکردە گەورەیە کاریگەری نەرێنی زۆری لەسەر روداوە سیاسیەکانی عێراق و ھەرێم كوردستان دروستکرد.\nكه‌سێتیی مام جەلال فره ڕه‌هه‌ند و تێكه‌ڵه‌یه‌ك بو له ئه‌زمونی خه‌بات و شاره‌زایی و قوڵبونه‌وه له سیاسه‌تی نێوده‌وڵه‌تی و هه‌رێمایه‌تییه‌كان، كه بنه‌ما فیكرییه‌کانی كردبووە ئامرازی شۆڕش و خۆڕاگری نەتەوەیی.\nمام جەلال له هونه‌ری گفتوگۆ و دانوستان، له بڕواهێنان به دۆست و دوژمن پەیوەندیدا‌ر دۆزی رەوای گه‌لی كورد رۆڵی دیار و بەرچاوی ھەبوە، دیپلۆماسیەت و گفتوگۆی ئاشتیانەی له‌گه‌ڵ به‌رگری و شۆڕش ئاوێته كردبو.\nلەم یادە ماتەمەدا، بیرەوەری و خەباتی نەپساوەی مام جه‌لال و کاک نه‌وشیروان بەبیردەھێنینەوە، کە لە زۆر وێستگه‌ی دژواردا ته‌واوكه‌ری یه‌كتر بون بۆ تێپه‌ڕاندنی قه‌یرانه ئاڵۆزه‌كان و مەترسیەکانی سەر نەتەوەکەمان. مه‌خابن مه‌رگ رێگه‌ی پێ نه‌دان پڕۆژه‌ی یه‌كخستنی گوتاری کوردی لەبەغدا و چاكسازی گشتگیر لە ھەرێم بگه‌یه‌ننه دوا وێستگه‌ی كۆتایی.\nئێستا (ھاوپەیمانی کوردستان) کە بەرھەمی رێککەوتنی سیاسیی بزوتنەوەی گۆڕان و یه‌كێتی نیشتمانی کوردستانە بۆ ھەڵبژاردنی ئەنجومەنی نوێنەرانی عێراق؛ ھەنگاوێکی کرداریی پێویستە بۆ ھێنانەدی ئامانجە نەتەوەییەکان و بەیەکەوە کارکردن بۆ بەھێزکردنەوەی پێگەی کورد لە بەغدا، ھەربۆیە سەرکەوتنی ئەو ھاوپەیمانێتیە و کاندیدەکانی بەرپرسیارێتی ھاوبەشی ھەردولا و ئەرکێکە بۆ ئاسودەکردنی رۆحی مام جەلال و کاک نەوشیروان.\n٣ی ١٠ی ٢٠٢١\nکازمی پڕۆژەیەک پێشکەش دەکات


سۆما دیزاینەری هۆڵی بۆنە و ئاهەنگەکانە – Knwe.org\nسەرەکی » ئاراستە » سۆما دیزاینەری هۆڵی بۆنە و ئاهەنگەکانە\nخانمێک بە دەستڕەنگینیەکەی دیزاینی هۆڵی بۆنە و ئاهەنگەکان دەکات و دڵخۆشە بەوەی کە خێزانەکان لە کارەکەی ڕازین.\nئەو خانمەش سۆما محەمەد-ی تەمەن ٢٢ ساڵە کە خەڵکی سلێمانیە، لە دوای تەواوکردنی خوێندن دەستیکردوە بە کارکردن لە ئێستاشدا دیزاینەری بۆنە و ئاهەنگەکانە، ماوەی ٥ مانگە وەک دیزاینی بۆنەکان کاردەکەم بەس وەک کاری دیزاین بەگشتی ماوەی ساڵێک زیاترە.\nلە بارەی بیرۆکەی کارەکەیەوە سۆما بۆ ژنۆرناڵ وتی:سەرەتای سەرچاوەگرتنی بیرۆکەی ئەم کارە دەگەڕێتەوە بۆ ئەو پیشەیەم کە ماوەی ساڵێک تیایدا دیزانەری ناوماڵ بووم لە مۆبیلیاتێکدا و دواتر هەستم کرد ئەمە ئەو ئیشەیە کە دەمەوێت و دەتوانم سەربەخۆ بیکەم.\nکارەکانی من دیزاینی ئاهەنگی هاوسەرگیری مارەکردن لەدایک بوون پێشوازی منداڵ و ئاهەنگ ئاهەنگی دەرچون ئامادەکردنی دیاری و ئاهەنگی خەنەبەندان لە ماڵ و لە هۆڵی ئاهەنگ و نەخۆشخانەکاندا.\nلە دیزاینکردنی هۆڵێک بیرۆکە و داخوازی کەساکەن لەبەرچاو دەگرێت و سۆما دەڵێت: لە کارەکەمدا یەکەم شت لای من بۆچوونی ئەوکەسانەیە کە کارەکەیان بۆ دەکەم ڕای ئەوان گرنگترین شتە دەبێت بە هەموو جۆرێک ڕەنگ و ستایل بەدڵ بێت ئەوکات دەتوانین بۆیان ئامادە بکەین.\nلە دیزاینکردنەکانیدا ڕەنگ و کەلوپەلی جیاواز بەکاردەهێنێت بەپێی بۆنەکان و بۆچونی کەسەکان دیزاینەکان دەگۆڕێت بۆ نمونە بۆ ئاهەنگی لەدایک بوونی کچێکی تەمەن 22 ساڵ زیاتر ڕەنگەکان کاڵ و ناسکن بەڵام بۆ کەسێکی پێگەشتوو ئەمە جیاوازە، وە ئاهەنگ و بۆنەی نیشانەکردنیش بەهەمان شێوە.\nئەو خاتونە دڵخۆشە بەوەی لە کارەکانی ڕازین و دەڵێت: هاوڵاتیان زۆریان پێخۆشە کە ژنێک هۆڵی بۆنەکانیان بۆ ڕێکبخات، چونکە دەتوانن زیاتر ڕای خۆیان بڵێن بێ دوودڵی.\nسۆما دەشڵێت: کار تا کار جیاوازە ئاهەنگێکی سادە ئامادەکردنی دوو ڕۆژی دەوێت و جێبەجێکردنی بەس ئاهەنگی گەورە ماوەیەکی زۆرتری دەوێت.\nکارەکانی سۆما لە ئێستادا لەسنوری سلێمانییە و دەڵێت: لە هەولێر، بارزان، دهۆک، کەرکوکە و داواکاری زۆری لەسەرە و کارم دەبێت لەو شوێنانەش.\nباسی لەوەشکرد: مامەڵەی کۆمەڵگا تاڕادەیەک باشە هەرچەندە ئەم پیشەیە نوێیە هەندێک کەس هەر نازانن چییە، بەڵام وەک کچێک هەر بەربەست و ڕێگری هەن، ئەوانیش لەبەرئەوەی کۆمەڵگا ئەم بوارەی پێ تازەیە و زۆرکات ڕووبەڕووی ڕەخنە و قسەی خەڵک دەبیتەوە و زۆرێک قسەی ڕوخێنەر جگە لەوەی کە دەبێت بچیتە زۆر شوێن کار کە تایبەتە بە پیاوان و ڕەنگە بە جۆرێکی جیاواز سەیر بکرێی.\nئەم کارە بوەتە هۆی ئەوەی کە سۆما خاوەن ئابوری خۆی بێت و دەڵێت: بەم کارە توانیومە ببمە خاوەن کاری سەربەخۆی خۆم داهاتی خۆمم هەبێت و کارێکی ئاسودەم هەبێت و خۆشترین شت ئەوەیە کە حەزم لە کارەکەمە و لە ئێستادا خەونی منە و پێوەی سەرقاڵم و دەمەوێت لە داهاتوودا سەنتەرێکی گەورەم هەبێت بۆ ئەم کارانە.\n1,624 جار بینراوە


رێژەی هەڵاوسان لە ئیستەنبووڵ بەرزترین ئاستی خۆی تۆمار كرد | KURDPLAT\nرێژەی هەڵاوسان لە ئیستەنبووڵ بەرزترین ئاستی خۆی تۆمار كرد\nکوردپلات 1/06/2022 01:22:00 م ليست هناك تعليقات\nرێژەی هەڵاوسان لە ئیستەنبووڵ بەرزبووەتەوە بۆ بەرزترین ئاستی خۆی لە 10 ساڵی رابردوودا و حکومەتی تورکیاش نرخی سووتەمەنی و کارەبای بەرزکردەوە. نرخی بەنزین و بیمەی ئۆتۆمبێل و هەروها باجی رێگاوبانەکان لە تورکیا بەرێژەیەکی بەرچاو بەرزکرانەوە.\nدەسەڵاتی چاودێریی بازاڕی وزەی تورکیا رایگەیاند بەهۆی بەرزبوونەوەی نرخەکانی وزە لە ئاستی جیهاندا نرخەکانی کارەبایان بەرزکردووەتەوە بەچەشنێک بۆ یەکە بازرگانییەکان کە ئاستی بەکارهێنانی کارەبایان زۆرە، نرخی کارەبا بەرێژەی 125٪ و بۆ یەکەکانی نیشتەجێبوون کە ئاستی بەکارهێنانیان کەمە بەرێژەی 50٪ بەرزبووەتەوە.\nهەروها نرخی گازی سرووشتی لە مانگی یەمی ئەمساڵ بۆ یەکەکانی نیشتەجێبوون بەریژەی 25٪ و بۆ یەکە پیشەسازییەکان بەرێژەی 50٪ بەرزبووەتەوە.\nبەپێی کۆمپانیای بۆتاش کە کۆمپانیای دابەشکردنی گازی سرووشتی تورکیایە، نرخی گاز بۆ وێستگەکانی بەرهەمهێنانی کارەبا بەرێژەی 15٪ بەرزکراوەتەوە.\nبەپێی ژووری بازرگانی ئیستەنبووڵ، نرخی وردەفرۆشی لە مانگی 12 دا بەراورد بە مانگی 11 بەرێژەی 9.65٪ بەرزبووەتەوە و لە ئاستی ساڵانەشدا نرخەکان لە مانگی 12 ی ساڵی 2021 بەراورد بە مانگی 12 ی ساڵی 2020 بەرێژەی 34.18٪ بەرزبوونەتەوە.\nنرخی کەرەستەی ناوماڵ بەرێژەی 20٪ و نرخی خۆراک بەرێژەی 15٪ بەرزبوونەتەوە. ژووری بازرگانی ئیستەنبووڵ هەروەها رایگەیاند کە لە مانگی 11 بەدواوە نرخەکانی کۆفرۆشی بەرێژەی 11.96 ٪ بەرزبوونەتەوە و بەو پێیەش لە ئاستی ساڵانەدا نرخەکان بەرێژەی 47.10٪ بەرزبوونەوەیان بەخۆیەوە بینیوە.\nهەرچەندە لە مانگی 11 رێژەی هەڵاوسان لە تورکیا بە 21٪ دەستنیشانکرا بەڵام بەپێی داتاکانی ژووری بازرگانی ئیستەنبووڵ رێژەی هەڵاوسان لە مانگی 12 بەرزبووەتەوە بۆ سەرووی 30٪.\nهۆکاری بەرزبوونەوەی نرخەکان بۆ دابەزینی بەهای لیرە بەرامبەر بە دۆلاردەگەرێتەوە کە لە سالێ 2021 دا بەرێژەی 44٪ بەهاکەی دابەزیوە. رۆژی یەکشەممە بەهای یەک دۆلار بەرامبەر بە لیرە 13.32 لیرەیە.\nنرخی بیمەی ناچاری ئۆتۆمبێل هەروها بەرێژەی 20٪ بەرزبووەتەوە. نرخی بەنزین لە هەر لیترێک بەرێژەی نیو لیرە بەرزبووەتەوە و نرخی لیترێک گازوایل بەریژەی 1.29 لیرە بەرزبووەتەوە.


حوکمی زیندانییەکی سیاسیی کورد لە دادگای پێداچوونەوە کەم کرایەوە – چاونیوز\nچاونیوز: حوکمی زیندانی ئەرەستوو مەلاڕەحیمی لە دادگای پێداچوونەوەی ورمێ کەم کرایەوە.\nبەپێی هەواڵی گەیشتوو بە چاونیوز(ناوەندی مافی مرۆڤ بۆ ڕۆژهەڵاتی کوردستان)، حوکمی زیندانی “ئەرەستوو(ڕەسووڵ) مەلاڕەحیمی” چالاکی مەدەنی خەڵکی مهاباد لە لقی ١٣ی دادگای پێداچوونەوەی ورمێ کەم کرایەوە و حوکمی کۆتاییش ڕۆژی سێ شەممە ٥ی گەلاوێژ بە فەرمی پێی ڕاگەیەندرا.\nئەو چالاکە مەدەنییە بە تۆمەتی “ئەندامەتی لە حیزبێکی کوردی دژبەری کۆماری ئیسلامی” بێ تاوان ناسێندرا بەڵام بە تۆمەتی “پڕۆپاگەندە بە دژی نیزام” ٧ مانگ و ١٦ ڕۆژی بەسەردا سەپا.\nپیشتر لقی یەکی دادگای شۆڕشی مهاباد ئەو چالاکە مەدەنییەی بە تۆمەتی “ئەندامەتی لە حیزبێکی کوردی دژبەری کۆماری ئیسلامی” ٣١ مانگ و ١٦ ڕۆژ زیندانی بەسەردا سەپاندبوو.\nئەرەستوو مەلاڕەحیمی ڕۆژی شەممە ٤ی ڕێبەندانی ٩٩، دوای بڵاوکردنەوەی بابەتێک لەسەر ساڵڕۆژی دامەزراندنی کۆماری کوردستان لە ڕایەڵە کۆمەڵایەتییەکان بە تەلەفۆن بانگی ئیدارەی ئیتلاعاتی شاری مهاباد کرا و هەرلەوێ دەسبەسەر کرابوو.\nناوبراو لە کەمپەینەکانی خەڵکیی شاری مهاباد بۆ یارمەتی گەیاندنی لافاوەکەی لۆڕستان و بوومەلەرزەی کوتول و کرماشان ڕۆڵی بەرچاوی هەبوو.\nئەرەستوو، مەلاڕەحیمی، مهاباد، کەم کردنەوەی، حوکم،\t2021-07-28\nتاگەکانی بابەتئەرەستوو، مەلاڕەحیمی، مهاباد، کەم کردنەوەی، حوکم،


ANF | هەپەگە: لە برادۆست هەشت سەربازی سوپای تورکیا کوژران\nهەپەگە: لە برادۆست هەشت سەربازی سوپای تورکیا کوژران\nناوەندی ڕاگەیاندن و چاپەمەنی هەپەگە ئاشکرای کرد کە لە هەرێمی برادۆست-ی باشووری کوردستان لەئەنجامی چالاکی گەریلا لەدژی سوپای داگیرکەری تورکیا ٨ سەربازی سوپای تورکیا کوژران.\nدووشه‌ممه, 16 Jul 2018, 16:59\nبە پێی بەیاننامەکەی ناوەندی ڕاگەیاندنی هەپەگە، ڕۆژی ١٥ی تەمووز/٢٤ی پووشپەڕ لەهەرێمی برادۆست لە دوو قۆڵەوە لەدژی سوپای تورکیا چالاکیی ئەنجامدراوە و لەو چالاکییەدا ٨ سەربازی سوپای تورکیا کوژراوە. ڕاگەیەنرا لە سوپای داگیرکەری تورکیا هێرشی کردووەتە سەرگوندی بۆسینە و لەو هێرشەدا منداڵێک کوژراوە.\nهەپەگە ڕایگەیاند کە لە ڕێکەوتی ٨ی تەمووز/١٧ی پووشپەڕدا لە دەرسیم گەریلایەک بە ناوی مەرڤان فارقین بە هۆی ڕوداوێکەوە شەهید بووە.\n'چالاکی لە بردۆست'\nهێزەکانمان لە چۆراچێوەی هەڵمەتی شۆڕشگێڕی شەهید پیرۆز وشەهید ئاگریدا، لە ١٥ی تەمووز/٢٤ی پووشپەڕ لە کاتژمێر ١٨:٣٠ خولەکدا لەسەرگردی لێلیکان-ی هەرێمی برادۆست-ی باشووری کوردستان لەدژی سوپای داگیرکەری تورکیا چالاکییان ئەنجامدا. گەریلاکان لە دوو قۆڵەوە هێرشیان کردە سەر سەنگەرەکانی سوپای داگیرکەرتورکیا لەسەر گردی لێلیکان. تا ئەو جێگەی کە پشتڕاس کراوەتەوە لەو چالاکییەدا ٨ سەربازی سوپای تورکیا کوژراوە. دوای ئەو چالاکییە سوپای تورکیا بە تۆپ وهاوەن لێلیکان و دەوروبەری گوندی بۆسینە-یان تۆپباران کرد. بەهۆی ئەو هێرشانەوە لە گوندی بۆسینە منداڵێک بەناوی ' محمەد مەعروف' کوژرا.\n' مەرڤان فارقین بەهۆی ڕووداوێکەوە شەهید بوو'\nلە ٨ی تەمووز/١٧ی پووشپەڕدا لە دەوروبەری گوندی دەرۆڤا-ی ناوچەی قیسلە-ی دەرسیم، هەڤاڵ مەرڤان فارقین لە کاتی تێپەڕاندنی ئەرکەکانی لە ڕووداوێکدا شەهید بوو.\n' لەدەرسیم ٢ ئەندامی تیمی تایبەت کوژران'\nدوای ڕووداوەکە هێزەکانمان چوونی شوێنی ڕوداوەکە و لەوێ بەرەو ڕووی یەکێکی تیمی تایبەتی سوپای تورکیا بوونەوە، هێزەکانمان لەچالاکییەکدا گورزێکی سەختیان لە سوپای دوژمن وەشاند. لەو چالاکییەدا ٢ ئەندامی تیمی تایبەتی سوپای داگیرکەری تورکیا کوژران. دوای ئەو چالاکییە سوپای تورکیا بە هلیکۆپتەر دەستیکرد بە تۆپپارانی ناوچەکە.\nسوپای تورکیا لە هەواڵەکانی خۆیدا باسی کەوە کردووە کە گوایە ئەو هەڤاڵەی ئێمە لەشەڕدا شەهید بووە، بەڵام ئەم هەوالانەی سوپای تورکیا دوورە لەڕاستی .\nناس ناو: مەرڤان فارقین\nناو وپاشناو:یونس دالگین\nشوێنی لەدایک بوون: ئامەد\nناوی دایک- باوک:مەکی- وەحدەدین\nشوێن وڕێکەوتی شەهید بوون: ٨ی تەمووزی ٢٠١٨/ دەرسیم\nشاندێكی مەخموور سەردانی ناسر یاگزی کرد\n«بیست ساڵەی کۆنگرەی نەتەوەیی کوردستان پیرۆز بێت!»\nدایکی شەهید فەرهاد وەکیلی کۆچی دوایی کرد


سەردانی پرسەی فوئادیاسین کرا – ته‌ڤگه‌ر\nسەرەکی/پرسی رۆژ/سەردانی پرسەی فوئادیاسین کرا\nتەڤگەری ئازادی لە شاری سلێمانی سەردانی پرسەی فوئاد یاسینی کرد کە لە چەند ڕۆی ڕابردودا لە ڕووداوێکی گوماناویدا گیانی لەدەستدا.\nدوانیوەڕۆی ئەمڕۆ پێنج شەممە ٩/٩/٢٠٢١تەڤگەری ئازادی سەردانی پرسەی فوئاد حسینی کردو و لە نزیکەوە چاویان بە دایکی و براکانی و کەس و کارەکەی کەوت.\nمحمد عەبدوڵلا هاوسەرکی تەڤگەری ئازادیی کۆمەڵگەی کوردستان لە پرسەکەدا وتی: بەداخەوین بۆ لە دەست دانی کاک فوئاد پرسەو سەرەخۆشی خۆمان ئاراستەی خۆمان و گەلەکەمان دەکەین.\nمحمەد عەبدووللا ئامژەی بەوەشدا: کاک فوئاد کەسایەتییەکی وڵاتپارێز و نیشتیمان پەروەر بوو.\nفوئاد یاسین ( فوادە ڕەش ) کەسایەتی دیارو و چالاک و ئازادییخواز بەکارەساتێکی نادیار گیانی لەدەست داوە لە دەڤەری شار باژێڕ نزیک گوندی دێرێ بە کارەساتی لە شاخی بەرزەوە بەربوونەوە، ئەم ڕوووداوە بە قسەی کەسوکارەکەی و هاوڕی و نزیکەکانی جێگەی گومانە مردنەکەی.


ڕوسـیا به‌ڵێن به یارمه‌تیدانی حه‌ماس ده‌دات\nی مانگی دوو ٢٨, ٢٠٠٧\nوه‌زیری ده‌ره‌وه‌ی ڕوسـیا سـێرگی لاڤرۆڤ ده‌ڵێت حكومه‌تی مۆسـكۆ پـشتگیری له ڕێـكـكه‌وتنی نێوان حه‌ماس و ڕێـكخراوی فه‌تح بۆ هاوبه‌شـیكردنی ده‌سه‌ڵاتی به‌ڕێوه‌بردن ده‌كات. له‌به‌ر ئه‌وه‌ی ڕێـكـكه‌وتنه‌كه ژیر و به‌رپـرسـیارێتی له‌خۆ ده‌گرێت له میانه‌ی گوته‌كه‌ی ڕۆژی سـێشه‌ممه‌یدا له مۆسـكۆ به‌ڕێز لاڤرۆڤ به مشعه‌لی گوت تۆ ده‌توانیت پـشت به هاوكاری به‌رده‌وامی ڕوسـیا بـبه‌ستیت.\nسـێرگی لاڤرۆڤ گوتیشی ڕوسـیا هانی ئه‌ندامانی دیكه‌ی ناسراو به گروپی چوار قۆڵی ڕۆژهه‌ڵاتی ناوه‌ڕاست كه له وڵاته یه‌كگرتووه‌كانی ئه‌مریكا و یه‌كێتی ئه‌وروپا و نه‌ته‌وه یه‌كگرتووه‌كان پـێـكدێت ده‌دات بۆ ئه‌وه‌ی ئه‌وانیش پـشـتگیری له ڕێـكـكه‌وتنی پـرۆسه‌ی هاوبه‌شیكردنی ده‌سه‌ڵاتی حكومه‌تی فه‌له‌سـتینی بكه‌ن، ئه‌و ڕێـكـكه‌وتنه‌ی كه له میانه‌ی وتووێـژه‌كانی سه‌ره‌تای ئه‌م مانگه‌ی شـاری مه‌ككه گه‌ڵاڵه كرا. لاڤرۆڤ گوتی پـشـتگیری گروپی چوار قۆڵی هه‌ڵـگرتنی سزاكانی نێونه‌ته‌وه‌یی سه‌ر حكومه‌تی فه‌له‌ستینی كه له ئاكامی گرتنه ده‌ستی ده‌سه‌ڵات له لایه‌ن گروپی حه‌ماس له هه‌ڵـبژاردنی په‌رله‌مانی فه‌له‌سـتینیـیه‌وه هاته گۆڕێ له‌خۆ ده‌گرێت.\nئه‌ندامانی دیكه‌ی گروپی چوار لایه‌ن داوایان كردووه هه‌ر حكومه‌تێـكی نوێی فه‌له‌سـتینی ده‌بێت دان به مافی هه‌بوونی ئیسرائیلدا بنێت به‌ر له‌وه‌ی سـزا ئابوریـیه‌كان هه‌ڵبگیرێت، ئه‌و مه‌رجه‌ی كه گروپی حه‌ماس به‌رده‌وام ڕه‌تی ده‌كاته‌وه. هاوكات گروپی ناوبراو ده‌یه‌وێت ڕێـكخراوی حه‌ماس كاری توندوتیژی مه‌حكوم بكات و پابه‌ندی ڕێـكـكه‌وتنه‌كانی پـێشـوو بـبێت.\nحكومه‌تی ڕوسـیا میوانداری شـاندی حه‌ماسی له سـاڵی 2006 دا كرد، ئه‌و كاره‌ی ڕه‌خنه‌ی زۆری له لایه‌ن ئیسرائیله‌وه لێـگیرا.\nوتووێژه‌كانی ڕۆژی سـێشـه‌ممه‌ی مۆسـكۆی نێوان ڕابه‌ری حه‌ماس و لاڤرۆڤی وه‌زیری ده‌ره‌وه‌ی ڕوسـیا، ئه‌وه ده‌رده‌خات ڕوسـیا له‌سه‌ر ئاستی نێونه‌ته‌وه‌یی ته‌نها وڵاته كه پـشتگیری له گروپی حه‌ماس بكات.


📕 زەکەریا پەڕتووکخانە\n📅 کاتی تۆمارکردن Nov 25 2018 7:31PM\n👁 ئەم بابەتە 1,539 جار بینراوە\nسەرجەم گۆرانیەکان لەگەڵ نوێترین بەرهەمی ساڵی 2007ی [ زۆرتر... 👁] ✖ ✖ 1 3 ✔ 99% ✍ ز.س. 25-11-2018 19:31:06\n📷 زەکەریا عەبدوڵڵا و مام جەلال تاڵەبانی وێنە و پێناس\n📅 کاتی تۆمارکردن Oct 4 2017 9:28PM\n👁 ئەم بابەتە 3,969 جار بینراوە\n... [ زۆرتر... 👁] ✖ ✖ 0 2 ✔ 68% ✍ هـ.ب. 4-10-2017 21:28:58\n📕 زەکەریای کورد پەڕتووکخانە\n📅 کاتی تۆمارکردن Jul 27 2018 8:44PM\nدڵدار داڵەڕێ کتێبی زەکەریای کورد کتێبێکە تایبەت [ زۆرتر... 👁] 📕 ✖ 0 1 ✔ 99% ✍ ز.س. 27-7-2018 20:44:12\n📕 گەنجی پیر پەڕتووکخانە\n📅 کاتی تۆمارکردن Aug 23 2018 9:38PM\n👁 ئەم بابەتە 1,379 جار بینراوە\nئامادەکردنی: جەلال ئەحمەد بەرزنجی تێکستی گۆرانیەک [ زۆرتر... 👁] ✖ ✖ 1 1 ✔ 99% ✍ ز.س. 23-8-2018 21:38:20\n📷 هێرۆ ئیبراهیم ئەحمەد، زەکەریا عەبدوڵڵا و جەلال تاڵەبانی (مام جەلال) وێنە و پێناس\n📅 کاتی تۆمارکردن Oct 4 2017 9:25PM\n👁 ئەم بابەتە 4,684 جار بینراوە\n... [ زۆرتر... 👁] ✖ ✖ 0 3 ✔ 68% ✍ هـ.ب. 4-10-2017 21:25:15


ڕابەری ئەلقاعیدە لە یەمەن كوژرا – زاگرۆس پۆست\nماڵەوە / جیهان / ڕابەری ئەلقاعیدە لە یەمەن كوژرا\nڕابەری ئەلقاعیدە لە یەمەن كوژرا\nهه‌ینی 6 شوبات 2015\tجیهان, هەواڵ 84 جار خوێنراوه‌ته‌وه\nڕێكخراوی ئەلقاعیدە بە فەرمی كوژرانی ”حارس ئەلنەزار”ی ڕابەری باڵایی خۆی لە وڵاتی یەمەن ڕاگەیاند.\nبە پێی بڵاوكراوەكەی “ئەلقاعیدە” ناوبراو لەگەڵ 3 كەسی دیكە لە ئەندامانی ئەو گرووپە توندڕەوە ئیسلامیە، لە ناو ئۆتۆمبیلێكدابوون لە پارێزگای شەبوەی یەمەن، لەوكاتەدا فڕۆكە بێ‌فڕۆكەوانەكانی ئەمریكا هێرشیان كردووەتە سەریان كوژراون.\nحارس نەزاری پێش ئەوەی بكوژرێت، پشتیوانی كردبوو لە هێرشەكانی سەر ڕۆژنامەی”شارلی ئەبدۆ” لە پاریس و هەروەها هەڕەشەی ئەوەیشی لە فەرانسەكردبوو، كە هێرشی زیاتر دەكەنە سەر ئەو وڵاتە.\nحارس نەزاری كە بە”محەممەد مورشیدی” ناسراوە، ئەندامی لیژنەی باڵای شەرعی ئەلقاعیدە بووە لە یەمەندا.\nهەفتەی ڕابردوو فڕۆكە بێ‌فڕۆكەوانەكانی ئەمریكا سێ جار هێرشیان كردووەتە سەر ناوچە جیاجیاكانی یەمەن و لە یەكێك لەو شاڵاوانەدا، ئەو سەركردە باڵایەی ئەلقاعیدە كوژرا.\nهاوكات لەگەڵ نەزاریدا، سێ كەسی تریش كوژراون كەبریتین لە: “سەعید عەوەز، عەبدول سەمیح ناسر حەدا و عەزم خەزرەمی”.